text:
Her rann saman við fyrstu sjón
Níti ár síðan eitt frumeyðkenni fyri gomlu føroysku bygdarkirkjurnar, Dímunar kirkja, varð tikin niður og eingin bygd uppaftur
Tó at ørindini vóru eini onnur, so varð tað einamest føroysku bygdarkirkjuna, eygað festi seg við, tá danski arkitekturin og kgl. bygningsinspektørurin Thomas Havning (1891-1976) vitjaði í Føroyum fyrstu ferð í 1929.
Í seinna bindi av verkinum Føroyar (Dansk-Færøsk Kulturfond 1958) sigur Thomas Havning m.a. um føroysku bygdarkirkjuna, at kønur maður, sum sær eina gamla kirkju og kannar hana, hugsar í sama viðfangi um, hvussu sambandið er við kirkjur aðrastaðni í heimi og við veraldarliga bygging frá somu tíð. Hann sleppur ikki undan at meta um støðu hennara, bæði í londum og í listasøgu. »Her rann saman við fyrstu sjón,« sigur hann um føroysku bygdarkirkjuna og heldur fram:
»Eg var tí bilsin, tá eg sá ta føroysku kirkjuna. Tað var so, at mær varð sagt, at kirkjurnar av hesum slagi vóru bygdar í tíðarskeiðinum frá o.u. 1830 til upp ímóti miðjuni av seinastu øld [19. øld], men her hómaðist einki av tí sein-empire – keisarastílinum, sum tá ráddi í Europa. Hin køni fer í huganum at kanna eftir, um okkurt er, sum sipar til kirkjubyggingar aðrastaðni í Norðurlondum, ella um farvegur sæst eftir eldri føroyskum kirkjusniði. Hesin seinni spurningurin er lættari at svara: Dímunar kirkja, sum nú er burtur.«
Tá ið Thomas Havning vitjaði í Føroyum vóru seks ár liðin síðan Dímunar kirkja varð tikin niður og eingin kirkja bygd aftur á staðnum. Tað var í 1923, og eru so statt liðin níti ár síðan.
Thomas Havning kundi tí einans meta um kirkjuna í Dímun við eini kámari ljósmynd sum grundarlagi, og annars teim upplýsingum, sum seinni vóru at finna hjá Trap um kirkjurnar í Føroyum.
Sambært Trap er seinasta kirkjan í Dímum bygd í 1873, men hevði so forn snið, at sannlíkt var, at hon varð uppafturbygd í sínum upprunaliga líki, heldur enn at vera gjørd av nýggjum, ella at hon varð bygd ógvuliga lík kirkju, sum áður hevði verið.
Henda kirkjan var laðað av gróti og takt við flagi, og Daniel Bruun (1856-1931), danski herovastin, ið sýndi føroyskari forngripasøgu stóran ans, sigur í sínum bókarverki um Føroyar, at hon var bróstað innan. Á nevndu mynd eru trý vindeygu á syðru síðu. Kirkjan hevði einki torn.
Thomas Havning heldur seg í Dímunar kirkju síggja eitt frumeyðkenni fyri kirkjurnar, ið bygdar vórðu áðrenn trækirkjurnar (Hvalvíkar kirkjan tann fyrsta, bygd í 1829):
»Er tilgitingin bein, síggja vit so statt – vit hugsa okkum tá, at aðrar gamlar kirkjur hava líkst Dímunar kirkju – ein framvøkstur í kirkjubygging frá steinhúsi til træhús javnan við framvøksturin frá roykstovu til glasstovu í sethúsabygging.«
Bóndin røkti kirkjuna
Umframt nevndu, kámu ljósmynd av Dímunar kirkju, er til skjals á Landsbókasavninum vatnlitamynd av kirkjuni eftir donsku myndlistarkvinnuna Floru Heilmann (1872-1944), og nú níti ár eru liðin síðan kirkjan varð avdankað, skulu vit greiða eitt sindur frá henni og øðrum kirkjum undan í Dímun.
Dímun er bygd longu í landnámstíð og er nevnd í Føroyingasøgu, sum er skrivað í Íslandi og varðveitt í gomlum íslendskum handritum. Føroyingasøga er ikki til sum sjálvstøðugt verk, men er sett saman av nøkrum brotum, sum eru at finna í kenda íslendska handritinum Flatoyarbók.
Nær kirkja er bygd í Dímun av fyrstan tíð er ilt at siga, men haldast má, at so nær Føroya elsta kirkjuliði – tí hjá Simundi Brestissyni í Skúvoy um ár 1000 – hevur kirkja verið bygd har tíðliga eftir kristnitøkuna.
Dímunar kirkja lá til Sandoyar prestagjald. Tá hitt umfatandi kirkjusýnið fer fram í Føroyum í 1729, skrivar Sandoyar prestur Michel Arrheboe um Dímunar kirkju: »Besigtiget den 20. juni 1729, kun et lidet kapel, som underholdes af den ene bonde paa øen for ham selv og familie, ligesom de andre kirker udvendig med sten, og indvendig med tømmer; tækket med halm. – Dens brøstfældighed har bonden Joen Hansen paataget sig at reparere. Inventarium: En gammel kalk af sølv med træfod under, og disken af tin, næsten af ingen betydning.«
Hetta sigur – um ikki so nógv – eitt sindur. Skilið, kirkjan er í, vísir, at hon er gomul; og kalikur og diskur, ið eru merkt av tíðarinnar tonn, siga frá, at tey hava verið har enn longur; kanska síðan katólska tíð.
Ógvuliga sjáldan er Dímunar kirkja at síggja í kirkjuroknskapunum. Í brævi, dagfestum 16. august 1745, til Peder Hersleb, biskup, sigur Michel Arrhebo orsøkina vera: »Store Dimons kirke findes ikke i nogen tid i kirkeregnskabsbogen indført, for dens menighed er kun een mand med sit husfolk, som altid selv haver beholdt al sin kirketiende, og derimod forsvarligen holdt kirken vedlige, holdt præsten betalt og hans roersmænd, uden noget regnskab.«
Stórt spell er tað, at kirkjan ikki er at finna í roknskaparbókini, tí hetta hevði verið holl kelda til kirkjusøguna. Men próstarnir skuldu av og á siga biskupinum frá, hvørjum standi, tær ymisku kirkjurnar vóru í, og millum teirra finna vit eisini Dímunar kirkju. Tá talan er um frágreiðing til biskup, so er tað Sælands biskup, ið Føroyar lógu undir.
Í juni 1759 sigur Christen Djurhuus, próstur, soleiðis frá: »Dimons kirke, som Dimon bonden vedligeholder, siges at være i god stand.«
Kirkjan niðurtikin og ikki bygd aftur
Dímunar bóndin Jógvan Hanusarson hevur umvælt kirkjuna væl og virðiliga, og er hetta ivaleyst sama kirkjan, sum tíverri í 1807 aftur er í ringum standi. 4. oktober 1807 sigur Sandoyar prestur Peter Hentze frá støðuni í brævi til N. E. Balle, biskup: »Dimons kirke er faldefærdig og maa af ny opbygges. Leylændingen tager alle indkomster og skal svare til dem.« Hetta váttar bóndin Janus Ólason við undirskrift sínari (Jens Olsen).
Hetta var tíðin undir napoleonskríggjunum, sum tarnaði skipaferðsluni almikið, so at trupult var at fáa fatur á nýtiligum timbri, men Janus bóndi gjørdi alt, hann kundi at fáa kirkjuna uppafturbygda, og tað eydnaðist honum í 1815. Hetta sama árið skrivar Peter Hentze, próstur og prestur í Sandoy, Friedrich Münter, biskupi, soljóðandi bræv: »Dimon kirke er af leylændingen nu ny opbygt og i god stand.«
Henda kirkjan stóð til 1873, tá ið Óla Jákup Jóhannesarson byggir av nýggjum. Andrass Andreassen – í Skraddarin yviri í Dali, Tórshavn – klæddi kirkjuna. Verfaðir Andrassar var úr Dímun, nevndur Dímunar Jóannes og var ein av fyrstu niðursetumonnunum í Skopun eftir Jóhan Hendrik Poulsen úr Hesti (reisti búgv í 1833). Andrass klæddi fleiri kirkjur í Føroyum.
Tíverri stóð kirkjan, Óla Jákup bóndi, reisti í 1873, ikki longur enn fimmti ár. Fyrst í 1920-árunum søkti táverandi bóndin, Óla Jákup Jensen, Løgtingið um studning at umvæla kirkjuna fyri.
Svarið var sýtandi við teirri grundgeving, at bóndin sjálvur hevði havt kirkjutíggjundina og samsvarandi átikið sær at røkja kirkjuna og byggja av nýggjum; tessvegna mátti hann roknast sum eigari hennara. Kirkjan varð so niðurtikin í 1923, og síðan hevur eingin kirkja verið í Dímun. Kirkjulutir sum kalikur, diskur, dópsfat og altartalva eru varðveitt á bóndagarðinum í oynni.
Reglan var annars, at tann pening, kirkjurnar høvdu fyri neyðini, fingu tær við tíggjunduni. Prestarnir fingu sín part av henni; løn teirra annars var ein bóndagarður, ið var sonevnd benificerað jørð, t.e. leiguleys jørð. Haraftrat fingu teir ávís gjøld, sum fólk skuldu lata fyri ymiskar tænastur.
Við tíggjundagjaldinum kundu kirkjurnar greiða sínar skyldur, bæði tær vanligu útreiðslurnar og nýbygging av kirkjum. Hvør kirkja hevði sín kassa og sín roknskap. Ofta varð peningur læntur millum kirkjurnar, serliga tá nýggj kirkja skuldi byggjast. Tað varð m.a. gjørt tá Eiðis kirkja varð bygd. Her varð so stórliga tikið til, at allir kassar vórðu tómir, tá kirkjan varð liðug í 1881.
Tíggjundin fall burtur fyrst í farnu øld og seinni – við nýggju jarðarlógini – mistu prestarnir garðarnar og gjørdust tænastumenn ájavnt øðrum prestum í danska kongaríkinum.
« Aftur / Back


c: text/html

text:
Leiga høli
ÁRF hevur eitt snotuligt felagshøli sum er væl egna til veitslur, fundir og annað.
Vit leiga út veitsluhøli, har pláss er upp til 130-150 fólk.
- Føðingardag kr. 4.900
- Brúdleyp kr. 4.900
- Konfiramatión kr. 4.900
- Barnadóp kr. 4.900
- Erv til bygdarfólk búðsitandi í Árnafirði (ókeypis at lána hølini)
- Halt fríðtíð/vikuskiftið í Árnafirði (sí prís níðanfyri)
- Jólafrokost (tilboð vera givin)
- og mangt mangt annað!
Eisini verður høli leiga út, til bólkar,pláss fyri 30-40 soviplássum
Bygdin Árnafjørður er eitt satt paradís fyri barnafamiljur at halda frítíð í.
Hølini standa á havnalagnum við avbera góðum parkeringsviðurskiftum.
Høli er 10 x 15 m stórt í 2 hæddum.
Ferðandi mugu hava soviposa/pútu við, tað hoyra 60 madrassur til hølini.
Tað eru 40 madrassur til vaksin, og 20 madrassur til børn.
Í hølinum er stórt felagshøli, stórur køkur/brúggers, Amerikanara køliskáp/frystiskáp, 3 vesi, stórt brúsurúm
Í køkinum eru allir hentleikar, til at matgera í.
Eisini er møguleika at vaska klæðir, vaskimaskina og turkitrumla eru í húsinum.
Í hølinum er, Internet/tráðleyst net(Fartelda), Flatskermur, Stórskýggi/vørpa, karoke-annlegg.
Eisini hava vit Televarp, størsta pakkan.
Sera væl egna til familjur, bólkar, flokkar og líknandi
Hølini eru eisini væl egna til veitslur, fyrilestrar/skeið, fundir o.l.
DKK 2.450,- pr.dag/dag/day (20-29 fólk)
DKK 3.450,- pr.dag/dag/day (30 og fleiri)
- NS 2018 eru hølini ikki leiga út enn!
- SF 2018 eru hølini ikki leiga út enn!
(Um tað verður leiga eina nátt yvirnátting, so er prísurin + 25 %)
Legg til merkis: Leigarin skal hava wc pappír,hondpappír og hondsápu við. !
Prísir fyri leigu av borðum/bestikk o.a.l.
Borð til 6 fólk kr. 95. pr.stk
Stólur kr. 25. pr.stk
Kaffimaskina stór kr. 350.
Koppar, tallerkar, knívar, gaflar o.a.l. kr. 5. pr.stk
Eisini ber til at bíleggja høli umvegis teldupost arf(kurla)arf.fo

robotstxt: allowed

filter: keep


text:
Dagfinn Olsen 10.08.2018 (14:37)
Á pall við gomlum vinum
Summarfestivalurin í Klaksvík hevur í ár 15 ár á baki, og vit spyrja í hesum sambandi 15 fólk um teirra bestu SF upplivisi. Her er tað Erik Biskopstø, fyrireikari av Summar Festivalinum, sum svarar.
"Løturnar hava verið mangar og góðar, og onkuntíð merktar av bivan, um veðrið spældi okkum ein puss. Men man gloymir tíbetur skjótt ringar løtur, og tær góðu standa best eftir í minninum. Fyrsta árið var serligt, tí alt var nýtt, og veðrið gott, og man prógvaði, at tað bar til og var vert at byggja víðari á. 2007 ser intenst, tí sveiggið var so stórt frá Rockkonsert við The Scorpions til ódn og avlýsing dagin eftir.
2010 var eisini nakað serligt fyri meg persónliga, tí tá tóku konan og eg ring upp, á og høvdu eina romantiska løtu saman við Westlife, sum er ein av hennara yndisbólkum. Eisini hava eg verið so heppin at vera á palli saman við helst Føroya festligasta bólki, Dynamit, og tað hevur verið ógloymandi. Í ár sleppi eg so fyri fyrstu ferð at royna at spæla í tjaldinum, og tað verður saman við mínum gomlu vinum í Aria, so tað gleði eg meg sera nógv til.
Eisini hevur tað verið stuttligt at sæð okkara synir hugna sær á Silvalandinum."
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Aldur: 45 ár
Heimstaður: Klaksvík
Familja: gift við Kim Mørkøre og vit eiga eina dóttir Mikala Larsen Mørkøre
Útbúgving: Bakari
Áhugamál: Brenni fyri míni fyritøku (Bakaríið) og míni venjing sum bodybuildari - tann einasti á Føroyalandi í løtuni.
Hvat ger fyritøkan, har tú ert stjóri/eigari?
Vit eru eitt bakarí.
Hvar heldur fyritøkan til?
Fyritøkan heldur til í Klaksvík.
Nær varð hon stovnað?
Fyritøkan varð stovnað tann 16. august í 1999.
Hvussu nógv starvsfólk arbeiða í fyritøkuni?
Í dag eru vit áleið 30-35 starvsfólk.
Vinnuligir karmar í Føroyum:
Hvat er tað besta, tað almenna kundi gjørt fyri tína fyritøku?
Tað besta, tað almenna kundi gjørt, var, at tað var ókeypis at koyra ígjøgnum Norðoyatunnilin. Tað forðar mangan mær at fáa fatur á arbeiðsmegi.
Hvussu eru almennu vinnukarmarnir sum heild í Føroyum?
Tað er harmuligt, at vit ikki hava somu skipan sum í Danmark, har man kann fáa voksenuddannelse. Tað merkir, at eg kann hava trupult við at fáa fólk í læru, tí fíggjarliga er trupult at fara so nógv niður í løn.
Hvussu eru umstøðurnar at reka vinnu í kommununi fyritøkan er?
Eg meti, at umstøðurnar í Klaksvíkar kommunu eru sum heild góðar.
Eru nakrar serligar forðingar fyri at fyritøkan kann vaksa?
Eg haldi, at tað er kappingaravlagandi, at vit hava sokallaðar “Bake off” vørur.
Tað kostar eisini for nógv at liggja í "framleiðslu Føroyum" – útjaðarinum.
Um tú skalt royna at spáa um framtíðina, hvar sært tú fyritøkuna um 5-10 ár?
Tað er trupult at spáa um framtíðina, men um tunnilsgjaldið bleiv avtikið, eri eg vís í, at fyritøkan fór at vaksa munandi.
Persónligt:
Hvat er tað besta við at vera stjóri í tínari fyritøku?
Tað er bæði gott og ringt. Tað er gott við frælsi, og at eg eri mín egni stjóri. Harumframt eri eg eisini stolt av at eiga mína egnu fyritøku.
Hvat er tað mest avbjóðandi?
Árstíðirnar. Í okkara fyritøku er søla og arbeiði nógv tengt at sesong.
Eisini er tað umráðandi at hava glað og nøgd starvsfólk og eisini nøgdar kundar.
Hvussu nógvar tímar arbeiðir tú um vikuna?
Sjálv havi eg ein vanligan arbeiðsdag frá kl. 08.00 og úteftir, men eri “on” alt døgnið.
Hvør ert tú?
Eg eri opin, erlig og altíð klár at gera okkurt nýtt og spennandi. Eisini eri eg sera arbeiðssom.
Spurningar um aktuell mál:
Hvat heldur tú kann verða gjørt fyri at vaksa um fólkatalið í Føroyum?
Vit mangla bíligari íbúðir í Føroyum, og at lækka skattin. Tað er alt ov dýrt at liva í Føroyum.
Skulu vit hava fleiri kvinnur í partafelagsnevndir? Um ja, hvussu fáa vit tað?
Ja, tað haldi eg heilt sikkurt, men eg haldi eisini, at kvinnur halda seg aftur. Demokratia skal bara halda áfram við tí arbeiði tey gera.
Er atgongd til arbeiðsmegi nøktandi?
Nei, vit hava ikki nóg góða atgongd til arbeiðsmegi. Mín meting er, at tað vildi verið munandi lættari at fáa arbeiðsmegi, um ein skipan við voksenuddannelse bleiv innførd og tað gjørdist ókeypis at koyra gjøgnum Norðoyatunnilin.
Vinnuhúsið setur fokus á smáar og miðalstórar fyritøkur, við at gera samrøðu við stjórar innan ymiskar vinnugreinar, um at reka fyritøku í Føroyum og teirra dagligdag.


text:
Skeið í akademiskari uppgávuskriving
Aftur til várs verður møguleiki hjá lesandi fyri at luttaka á skeiði í akademiskari uppgávuskriving.
Talan er sum nevnt um eitt tilboð til lesandi á Fróðskaparsetrinum. Tað verður Bjørg Jacobsen, sum verður lærari og neyðugt er ikki við fyrireiking. Skeiðið er grundað á bókina "Den gode opgave" eftir Lotte Rienecker og Peter S. Jørgensen.
Á skeiðnum verður komið inn á hesi økir:
• Hvussu komi eg í gongd?
• Hvussu geri eg ein hóskandi spurdóm?
• Hvussu skal eg brúka bókmentirnar?
• Hvussu byggi eg uppgávuna upp?
• Hvussu sleppi eg burtur úr henni?
Skráin sær soleiðis út:
• Týsdag 05.02.13: Kom í gongd – spurdómur.
• Týsdag 12.02.13: Skriviprosess og strukturering.
• Týsdag 19.0213.: Argumentatión.
• Týsdag 26.02.13: Formalia.
Undirvíst verður kl. 15-17 allar dagar. Freistin at melda til er 1. februar og verður hetta gjørt hjá Bjørg Jacobsen bjorgj(at)setur.fo. Her fæst eisini nærri kunning.
Skeiðið er ókeypis tilboð til lesandi á Fróðskaparsetrinum og gevur ikki ECTS.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
316 km2 stóra landið í Miðjarahavinum er sera væl umtókt sum ferðamannaland.
Høvuðsstaðurin Valetta er á listanum hjá UNESCO yvir heimsarv, og við sínum fleiri enn 320 fornminnum á 55 hektarum er Valetta ein tann søguríkasti býurin í heiminum.
So tað er ikki uttan orsøk, at Malta er valt at vera mentanarhøvuðsstaður í Evropa fyri árið 2018.
Alt snýr seg sjálvandi ikki bara um mentan og søgu, tí á Malta eru sjálvsagt nógvar strendur, og um summarið er sera gott veður og nógv sól.
Um tú veitst okkurt, sum VP ikki veit - skriva so til vp@vp.fo


text:
Sjúrður Skaale 10.08.2015 (14:11)
Fólkating og Løgting – annað í senn
Viðvíkjandi míni uppstilling til løgtingsvalið
Sjúrður Skaale
Javnaðarflokkurin segði undan fólkatingsvalinum, at tann, sum bleiv valdur, skuldi røkja starvið fulla tíð.
Hetta er í samsvari við tær leiðreglur um fólkatingssessin, sum leiðsla floksins hevur samtykt. Har stendur m.a.: "Til tess at fáa sum mest burturúr teimum møguleikum, sum fólkatingssessurin gevur, loyvir Javnaðarflokkurin ikki tí persóni, sum situr á Fólkatingi, samstundis at sita á Løgtingi. Verður sami persónur valdur í bæði tingini, tekur næstvaldi sætið á fólkatingi, tá fyrstvaldi er á Løgtingi."
Ein flokkur er ikki einstaklingar, men júst ... ein flokkur. Og flokkurin ger av, hvussu tey einstøku fólkini verða brúkt best, til tess at røkka floksins málum.
Tí segði eg undan fólkatingsvalinum, at eg for at stilla upp til Løgtingið, um flokkurin ynskti tað. Tað hevur flokkurin nú heitt á meg um at gera – og tí geri eg tað.
Men lyftið sum varð givið undan fólkatingsvalinum skal kortini haldast. Verði eg valdur á Løgting, fari eg tí at taka farloyvi úr Fólkatinginum tá eg eri á Løgtingi. Tá fer so ein annar persónur at vera á Fólkatingi – fulla tíð. Hetta er, sum eg skilji, sama skipan sum hin flokkurin, ið vann ein fólkatingssess í juni, fer at nýta.
Eg rokni við at skula brúka mína mestu tíð á Fólkatingi – men heldur ikki tað geri eg av púra einsamallur. Tað er sum sagt leiðslan sum ræður fyri, hvussu hon brúkar síni fólk best - tað verið seg á Løgtingi, í Landsstýri ella á Fólkatingi. Eg kann tí ikki - líka so lítið sum nakar annar - siga júst hvussu og hvar Javnaðarflokkurin brúkar tey fólk, sum verða vald 1. september. Tað veldst eisini í stóran mun um, hvussu úrslitið verður á valinum, og hvør skipar samgongu eftir valið.
Tá dustið eftir val-orrustuna hevur lagt seg verður gjørt av, hvør fer at røkja tey vónandi mongu størvini, sum fella flokkinum í lut.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fagott
Fagottin er tað ljóðføri í træblásarafamiljuni, sum hevur djúpasta ljóðið. Tí hoyrir man fagottina ofta spæla eina bass stemmu, men eisini ber til at spæla vakrar tónar og solostykki á høgum tónum.
Fagottin er mest kend í klassiska tónleikaheiminum, men kann brúkast í øllum tónleikasløgum.
Fagottin kann brúkast til alskyns samanspælshøpi, bæði í minni bólkum og stórum orkestrum.
Fagottin er eitt rímiliga stórt ljóðføri, og tí má man vera uml. 12-13 ár áðrenn til ber at byrja undirvísingina.
Undirvísingartíðin er 30 min um vikuna, umframt er orketurspæl/samanspæl uml. 60 min um vikuna.


text:
Barbara Holm 12.08.2018 (20:15)
- Prestur forbarmaði seg
Summarfestivalurin í Klaksvík hevur í ár 15 ár á baki, og vit spyrja í hesum sambandi 15 fólk um teirra bestu SF upplivisi. Her er tað Gudmundur Joensen, sum svarar.
Mín besta, ella rættari sagt stuttligasta, SF uppliving er uttan iva 2005, tá eg var er 21 ár. Brian McFadden var stóra navnið, og vit vóru júst lidnir við eitt drúgt róðrarár. SF skuldi tað verða fyri fyrstu ferð saman við mínum bestu vinum, Niclas og Jógvan, men vit vóru nakað illa fyrireikaðir, tí tjaldpláss høvdu vit ikki keypt, men tí betur forbarmaði táverandi presturin seg yvir okkum, og læt okkum tjalda í havanum, sum lá beint við Vágsbø, so vit fingu avgjørt besta tjaldingarpláss yvirhøvur, og festivalurin var fantasiskur allan vegin í gjøgnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Uttan bil
Í Íslandi eru ikki bara heitir pottar og Bláa Lónið. Har eru eisini villar og øðrvísi upplivingar, tú kann ríka tær lívið við.
Snorkla í krystalklárum jøklavatni í Slifra á Tingvøllum. Hetta sigst verða klárasta vatn í heiminum. Vulkananna land hevur sprongt flaðirnar so mikið langt frá hvørji aðrari, at stórir fossar og villar áir eru upprunnar - RiverRafting er tí eitt "must", um tú vitjar Ísland. Ella tú fer á eina jøklaklatring. Hetta eru upplivingar, tú seint gloymir.
Sum kunnugt eru eingi tok í Íslandi, og langt er millum bygdirnar, men tað skal ikki steðga tær við at ferðast við Norrönu uttan bil. Skalt tú víðari frá Seyðisfirði, er hetta ein hjálpandi leinkja


text:
Myndaódn við djúpum bládýpi/
Tey prenta blátt í Steinprenti hesar dagarnar og tey hava úr at gera við at fáa øll prentini liðug og signeraði til gløgglistaløtuna, sum verður í Steinprenti mikudagin 14.des frá kl.16-18. Hetta verður samstundis upplating av framsýningini Myndaódnin 2016 við eini ørgrynnu av list hjá listafólkum, sum hava arbeitt og framsýnt í Steinprenti millum ár og dag og listabókum, sum verða til sølu og afturvið øllum tí listarliga verður gott jólagløgg at fáa.
Á framsýningini hanga m.a. tær seks, spildurnýggju djúpbláu myndirnar hjá Tróndi Patursson, sum limir í áhugafelagnum Steinbrá kunna velja ímillum sum gávuprent, einasta treyt er, at limagjaldið er goldið - tað ber væl til at hava limagjaldið við og eisini eru nýggir limir vælkomnir mikudagin. Steinbrá er áhugafelag, sum stuðlar virkseminum hjá Steinprenti, tvs. at øll inntøka felagsins fer beinleiðis til rakstur hjá Steinprenti. Limagjaldið er smáar 500,- krónur um árið hjá einstaklingum, feløg og virki rinda 2000,- . (Reg. nr. 9865 konto nr. 1042496 í Norðoya Sparikassa) og fyri hetta fæst á hvørjum ári m.a. eitt grafiskt listaverk, sum eitt av okkara bestu listafólkum hevur gjørt. Í ár er tað altso Tróndur Patursson, honum dámar annars best at arbeiða við stórari stødd, so at áskoðarin skal kunna kenna seg søkka inn í verkini og føla vektloysið og kosmiska sambandið við alheimin. Men eg haldi í grundini, at tað hevur eydnast Tróndi at fáa júst hesa kensluna fram í nýggju prentunum, sum tó at tey máta 25 x 20 cm, eru stórbær. Jan Andersson greiðir frá, at tað gjørdust ein avbjóðing hjá verkstaðnum af fáa hetta fram, sum listamaðurin ynskti, tað varð loyst m.a. við at finna og brúka serligar litir, tessvegna eru litirnir í myndunum m.a. av fronskum, hálendskum og amerikonskum uppruna.
Øll eru hjartans vælkomin.


text:
"Hjá Appnet hava vit alt sum tær tørvar fyri at koyra eina vælfungerandi heimasíðu, líkamikið stødd"
Vit hava tær bestu loysninar fyri ein góðan prís. Skapa tær eitt navn á Alnótini!
Hjá Appnet leggja vit farri av webhotelum á hvønn servara. Hetta merkir, at vit kunnu garantera tær stabilitet og hastigheit, líkamikið hvat tínir grannar á servarinum gera.
Til tín
sum gjarna vil avikla dynamisk og interaktiva elementir so sum tilmeldingar til tíðindabrøv, blog, kjak og mangt annað.
10 GB Hýsingar pláss
PHP
MYSQL datagrunn
Óavmarka ferðsla
Virus filtur
Spamm filtur
Dagligt trygdar-avrit (backup)
Høga ferð
Ìrokna í prísinum er 1 tími support um mánaðin
Til tín
sum ynskir eitt webhotel har safemode=off.
Webhotelli er tilpassa til eitt open source cms system.
10 GB Serverapláss
MYSQL datagrunn
Óavmarka ferðsla
Virus filtur
Spamm filtur
Dagligt trygdar-avrit (backup)
Høga ferð
Ìrokna í prísinum er 1 tími support um mánaðin
Til tín
sum vil upprætta eitt óbegrensa antal undirøkisnøvn. Fyrimunurin er at so kan hvørt øki hava sín egna identitet.
25GB Serverapláss
MYSQL datagrunn
Óavmarka ferðsla
Virus filtur
Spamm filtur
Dagligt trygdar-avrit (backup)
Høga ferð
Ìrokna í prísinum er 1 tími support um mánaðin
Til tín
sum ynskir alt í einari loysn. Hesin pakkin verður eisini kallaur Power pakkin.
25GB Serverapláss
ASP.NET / PHP
MS SQL dadagrunn
Óavmarka ferðsla
Virus filtur
Spamm filtur
Dagligt trygdar-avrit (backup)
Høga ferð
Ìrokna í prísinum er 1 tími support um mánaðin
Tá tú bert hevur brúk fyri t-post adressum. Títt digitala vistikort á Alnótini við persónligum t-post adressum.
Legg til merkis at tú fært óavmarkað antal t-post adressur + virus og spamfiltur.!
Tú hevur atgongd til tínir t-postur adressur hvar sum helst, nær sum helst.
Vi hava øll økisnøvn tú kundi tiltonkt tær.
Her sært tú prísur fyri FO økisnøvn og international økisnøvn.


text:
Agnar Frederiksen
22.09.2017 - 14:36
Ítróttur > Ítróttur > Fótbóltur
FSF skrivar: A-landsliðið við monnum hevur tveir dystir eftir at spæla í undankappingini til HM 2018, sum verður í Russlandi. Leygardagin 7. oktober spæla Føroyar og Lettland á Tórsvølli, og tríggjar dagar seinni, týsdagin 10. oktober spæla Ungarn og Føroyar á Groupama Arena í Budapest.
Lars Olsen, landsliðsvenjari, er so smátt farin undir fyrireikingarnar til næstu dystirnar, og komandi mánadag klokkan 10:00 fer venjarin at seta navn á teir 23, ið verða úttiknir. Í hesum sambandi verður skipað fyri tíðindafundi í FSF-húsinum.
Føroyska landsliðið hevur staðið seg væl ímóti júst Ungarn og Lettlandi í hesari undankappingini. Tá Føroyar og Ungarn spældu á Tórsvølli 6. september í fjør gjørdist úrslitið javnleikur 0-0. Ein mánað seinni, fríggjadagin 7. oktober, eydnaðist Føroyum at vinna 2-0 á útivølli ímóti Lettlandi.


text:
Sverri Egholm
27.07.2017 - 22:46
Tíðindi > Vinna & Tøkni > Byggivinna
Stóra arbeiðsplássi í Suðuroynni, sum fór upp í royk 9. juni í ár, verður bygt aftur.
Tvøroyrar kommuna hevur nú móttikið umsókn frá Varðanum Pelagic um byggiloyvi til nýggjan bygning á Tvøroyri.
Bygningurin fer at hava eina gólvvíddá 11.400 fermetrar.
- Tvøroyrar kommuna fegnast um hesa umsókn og vil viðgera hana beint eftir ólavsøku, sigur kommunan.
At sólskinsøgan í Suðuroynni brendi hevur við sær, at kommunan á Tvøroyri missir nógvar skattainntøkur og havnargjøld.
Sambært einari meting hjá Kringvarpinum fyrr í hesum mánaðinum, missir Tvøroyrar kommuna eina millión av eldinum.


text:
ÁRF ÁRSINS Róðrarfelag 2007
Ruddingardagurin í Árnafirði verður 10 juni 2017
18. Mai 2017
Ruddingardagurin í Árnafirði verður leygardagin 10 juni 2017.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá klokkan 15:00-18:00...
les meir
Jólatræ í Árnafirði 2 jóladag - mánadagin 26 des kl. 16
14. Des 2016
Jólatræ verður í ÁRF neystinum mánadagin 26. des. 2016 kl. 16.Jólatræ verður í ÁRF neystinum 2 jóladag mánadagin 26. des. klokkan 16.Dansa verður um jólatræJólamaðurin...
les meir
Veitsla í Árnafirði - ÁRF neystinum fríggjakvøldið 28 oktober 2016
13. Sep 2016
Tann afturvendandi veitslan í ÁRF róðrarneystinum.Veitslan verður fríggjarkvøldið 28 oktober 2016 kl. 19:30.Menu: (meira um hetta seinri)ForræturDøguriðDesertUndirhald, felagssangur, spøl, kappingar o.a. gott.Øll eru hjartaliga vælkomin.Meira...
les meir
Ruddingardagurin í Árnafirði verður leygardagin 11 juni 2016
23. Mai 2016
Ruddingardagurin í Árnafirði verður leygardagin 11 juni 2016.Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Umleið klokkan 15:00...
les meir
Vinnarnir funnir av sms kapping - Iphone 6, Hitapott, Jólatúr, Fiskapakkar :-)
24. Nov 2015
Sms kappingin er av, og drigið er um vinningarnir.Vinnarnir hava fingið boð umvegis sms boð at tey hava vunnið.Hitapott frá BalslevIphone 6 frá Føroya TeléJólatúr...
les meir
Jólatræ verður í ÁRF neystinum sunnudagin 27. des. 2015 kl. 16
11. Okt 2015
Jólatræ verður í ÁRF neystinum sunnudagin 27. des. klokkan 16.Dansa verður um jólatræJólamaðurin kemur á vitjan.Øll børnini fáa pakkaØll eru hjartaliga vælkomin og sjálvandi er...
les meir
ÁRF super høli til Jólaborðhald 2015
11. Okt 2015
ÁRF hevur góð høli til Jólaborðhald.Jólaborðhaldi er í nánd, og ÁRF bjóðar seg aftur fram :)Vælkomin at ringja ella senda t-post. !Blíðar heilsanir /...
les meir
Jólatræ verður í ÁRF neystinum sunnudagin 27. des. 2015 kl. 16
11. Okt 2015
Jólatræ verður í ÁRF neystinum sunnudagin 27. des. klokkan 16.Dansa verður um jólatræJólamaðurin kemur á vitjan.Øll børnini fáa pakkaØll eru hjartaliga vælkomin :)ÁRF ...


text:
Býráðsfundur 1. mai 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen, Arnfinn Langgaard og Katrin Absalonsen.
1.
14/00199: Útlutan av ítróttarstuðli 2014 til feløgini í kommununi.
Mentanarnevndin hevur á fundi 22. apríl samtykt at luta 550 tkr í stuðli í vár og 150 tkr í heyst. Lutað verður út eftir frymlinum, sum hevur verið nýttur, soleiðis at 35% verða lutaði út eftir býtinum í 2011, meðan 65% verða lutaði eftir lyklatølunum.
-Býráðið hevur á fundi 1. mai 2014 samtykt at taka undir við tilmælinum frá Mentanarnevndini.
2.
14/00051: Avtala um Heilsudepil við Skálafjørðin.
Sosiala nevnd og fíggjarnevndin mæla til, at taka undir við samstarvsavtalu millum Almannamálaráðið og Runavíkar-, Nes- og Sjóvar kommunu, um Heilsudepil við felags læknadømi.
- Býráðið hevur á fundi 1. mai 2014 samtykt at taka undir við tilmælinum frá Sosialu nevnd og fíggjarnevndini. Vísandi til, at Sjóvar kommuna setir sum treyt fyri samstarvinum, at viðtalan á vestara armi verður á Strondum, samtykti býráðið somuleiðis at taka undir við, at viðtalan á vestara armi verður staðsett á Strondum. Samtykt við 10 atkvøðum fyri og ongari ímóti.
Bárður Kass Nielsen tekur undir við samstarvsavtaluni um Heilsudepil á Skálafjørðinum, men tekur ikki undir við kravinum frá Sjóvar kommunu um staðseting av læknaviðtaluni á Strondum, men at Sjóvar- og Runavíkar kommuna taka upp samráðingar um staðsetingina á vestara armi.
3.
14/00344: Yvirtøka av eldrarøkt og heimatænastu.
Uppskot um samstarvsavtalu millum Runavíkar-, Nes- og Sjóvar kommunu um heimatænastur, eldrarøkt v.m. í sambandi við, at økið verður lagt kommununum at umsita.
-Býráðið hevur á fundi 1. mai 2014 samtykt at taka undir við uppskotinum til sáttmála um javnbjóðis samstarv millum Runavíkar-, Nes- og Sjóvar kommunu um heimatænastur og eldrarøkt.


text:
Næmingakonsertirnar hjá Nes Sóknar Musikksúla verða týskvøldið 29. Mai og mikukvøldið 30. Mai í Løkshøll í Runavík.
Týskvøldið verða tvær konsertir. Tann fyrra er klokkan 18:00, har næmingarnir hjá Bjarka Meitil, Jeffri Jørgensen og Nikolaos Kapnas spæla. Á seinnu konsertini, sum er klokkan 19:00, spæla næmingarnir hjá Ann-Kristin D. Hansen, Odduri Hentze, Moniku S. Joensen og Tóra R. Jacobsen.
Mikukvøldið klokkan 19:00 verður aftur konsert í Løkshøll. Tá spæla næmiongarnir hjá Kenneth Jones, Herluf Lutzen og Heðini Kambsdal.
Fólk eru vælkomin á allar tríggjar konsertirnar, ið eru ókeypis.
25.05.2012
Næmingakonsertir hjá Nes Sóknar Musikksúla
Næmingakonsertirnar hjá Nes Sóknar Musikksúla verða týskvøldið 29. Mai og mikukvøldið 30. Mai í Løkshøll í Runavík.


text:
Høgni Reistrup
Framsókn skal boða frá, at 31 ára gamli Høgni Reistrup verður valevni fyri flokkin, tá løgtingsval verður.
- Virðisgrundarlagið hjá Framsókn hyggur inn í framtíðina. Flokkurin ynskir eitt tíðarhóskandi og liberalt samfelag. Tað geri eg eisini, og tí bjóði eg meg fram til komandi løgtingsval, sigur Høgni Reistrup.
Hann er nýggjur í Framsókn, men hevur verið nógv at hoyrt seinastu árini serliga við bókini EXIT Føroyar, sum hann sjálvur annar ritstjórnaði.
-Vit bjóða Høgna Reistrup at vera vælkomnan í Framsókn. Vit gleða okkum at arbeiða saman við Høgna, sum er gløggur og framfýsin. Hann umboðar eisini eitt nýtt ættarlið av ungum, væl lærdum og víðskygdum føroyingum, sigur Poul Michelsen, formaður í Framsókn.
- Grundleggjandi haldi eg, at tey amboð, sum Framsókn hevur í amboðskassanum, eru tey røttu til at gera Føroyar til eitt enn betri land. Tá eg tosi við fólk, siga tey ofta, at virðini hjá Framsókn eru tíðarhóskandi. Eg eri púra samdur. Tað snýr seg um at taka burtur forboð og um at gera privata geiran til ein størri part av búskapinum, sigur Høgni Reistrup.


text:
Við heimild í løgtingslóg nr. 13 frá 21. mai 1954 seinast broytt við løgtingslóg nr. 19 frá 18. mars 2013, verður við hesum boðað frá, at Runavíkar býráð á fundi 25.01 og 22.02 - 2018 samtykti broytingar í býarplaninum og byggisamtyktini fyri Runavíkar kommunu.
Broytingar av býarplaninum:
• 38.000 m2 av E-økinum í Leitinum, millum Blikagøtu og Hjallarveg/Norðurhædd í Saltangará, verður broytt til B1-øki.
• D1-øki á havnarøkinum í Rók verður víðkað uml. 15.000 m2 við útfylling út á sjógv.
Broyting av byggisamtyktini:
• Ásetingarnar fyri havnarøkið D42 í Runavík, verður broytt soleiðis, at mest loyvda hædd verður broytt frá 6,5 m til 12 m og mest loyvda nýtingarstig verður broytt frá 40 til 60%.
Broytingin í byggisamtyktini er til skjals á Býráðsskrivstovuni/Kunningarstovuni í Saltangará í upplatingartíðini í tíðarskeiðnum frá 1. mars til 12. apríl 2018 og á heimasíðuni www.runavik.fo
Møgulig mótmæli og/ella broytingaruppskot skulu verða býráðnum í hendi í seinasta lagi 12. apríl 2018.
Runavíkar býráð
Broyting av ásetingum fyri D42-økið


text:
Fyrsta umfar av Betri Stórkappingini var leygardagin. Veðurlíkindini vóru hampilig, ella í øllum førum betri enn veðurtíðindini, og tá vit hugsa um, hvussu veðrið bleiv seinni á degnum, skulu vit prísa okkum lukkulig fyri at alt var leyst og liðugt longu kl. 14.30. Hann var sunnan í ættini leygardagin, og sunnan er stórt sæð einasta góða ætt á Tórsbreyt. So hóast fitt av vindi, lívdi væl undir høga vegginum, og stórt sæð allar spurttíðirnar kundu góðkennast fyri vind.
Nógv góð úrslit vóru á degnum, og ilt er at taka eitt fram um annað. Men tað stakk í eyguni at síggja, hvussu nógv Guðrið K. Petersen hevur tikið seg fram, og at hon leygardagin kastaði næstlongsta kast av føroyskari kvinnu nakrantíð við sleggjuni. Randi Kúrberg eigur føroyska metið frá 2009 við 40,46 m. Guðrið kom heilt út 39,10 og greiddi tí eisini væl og virðiliga oyggjaleikakravið, sum er 37,00 m.
Guðrið er í rúkandi menning, og leggur metur oman á metur á síni bestu úrslit.
Alda S. Lamhauge rann ein flottan 100 m og fekk við 13,15 sek næstbestu tíð nakrantíð í Føroyum. Einans føroyska mettíðin hjá Elisabet Holm Simonsen, 13,08 er betri. Sostatt hevur eisini Alda longu megnað at renna undir oyggjaleikakravtíðina.
Alda, sum nú rennur í bláum fyri Bragdið, rann longu í ársins fyrstu kapping sína bestu tíð nakrantíð, og var undir oyl-kravinum. Sjøfn fekk eisini eina sera góða tíð.
Úrslit 1. BETRI Stórkapping 2018
Smílandi og flúgvandi. Stuttligt at íðka frælsan ítrótt, heldur Axel
Gentur 16-17 spenna avstað á 100 metrum. Á degnum vóru heilar seks gentur undir 14 sekund.
Hennie Maria Reginsdóttir vísti heilt serlig evni í hæddarlopi og setti eitt dygt bólkamet
Maria Biskopstø hevur víst styrki í nógvum kappingargreinum. Hon átti longsta trístøkkið leygardagin
Allar myndir við takksemi læntar frá Hvirluni og Bjørg.


text:
Jacob Vestergaard spurdi undir viðgerðini av ólavsøkurøðu løgmans um hendan samgongufundin, sum VP umrøddi í gjár, og sum skuldi hava verið um menningarkvoturnar.
- Hvør politisk viðgerð hevur verið av tilmælinum (frá metingarnevndini, red.), síðani tað fyrilág, tá man nú ásannar at vit eru komin út í august mánað, og hesar vinar og kenningarkvoturnar til tey ávísu útvaldu ikki eru avgreiddar enn, spurdi Jacob Vestergaard, tingmaður fyri Fólkaflokkin.
- Tað hevur eingin politisk viðgerð verið av tilmælinum um menningarkvotur. Um tað hevur verið ein samgongufundur um tað, so havi eg so ikki verið við, og eg kenni heldur ongan í samgonguni, sum hevur verið við, svaraði Høgni Hoydal, landsstýrismaður.
Les eisini: Menningarkvotur so skjótt sum viðgerðin er liðug


text:
Ein týdningarmiklan dag fyri nógvum árum síðan varð ein merkisverd søga søgd um eitt Lamb. Tey, sum lurtaðu, vórðu tikin við á eina ferð gjøgnum Bíbliuna, frá skapanini til krossin. Søgan legði dent á høvuðsboðskapin í Skriftini og avdúkaði veruliga týdningin av Lambinum. Tað er hesa søgu, vit aftur vilja siga frá í hesi bók – ein ógloymandi boðskapur, sum øll eiga at hoyra.
John R. Cross og Ian Mastin koma úr hvør sínum heraðshorni á klótuni. John er rithøvundur og er úr Kanada. Ian er listamaður og býr í Avstralia. Saman við mongum øðrum hjálparfólkum hava hesir menn nýtt gávur sínar at bera fram boðskap Bíbliunnar einfaldan og greiðan. Bæði John og Ian eru giftir og eiga vaksin børn.


text:
Raðhús í eysturbýnum. Á loftinum er gongd, 3 kømur og baðirúm. Í miðhæddini er inngongd/gongd, stova og køkur. Í niðastu hæddini er sjálvstøðu íbúð við inngongd/gongd, vesi, kamar, køkur og stova í einum. Húsini liggja í friðaligum og barnavinaligum umhvørvi við spæliplássi og sparkivølli. Barnagarður og skúli eru beint við, og stutt er oman í býin. Garður er framan fyri húsini við grassvølli, trøðum og runnum. Sera gott útsýni yvir fjørðin.
At gjalda um mðn.
*Roknað tey næstu 0 árini, eftir
rentustuðul á 35% (1. árið) er tikin av (kr. 0,-)
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Jan Müller
18.11.2017 - 19:35
Kina er tað landið í heiminum, sum lekur út í atmosferuna mest av veðurlagsgassum, men við einum miðvísum og áhaldandi politikki kann landið avmarka CO2 útlátið við meira enn tveimum triðingum innan 2050.
Sambært frágreiðingini “China Renewable Energy Outlook 2017” megnar Kina at minka um CO2-útlátið frá dagsins 10 mia. tunnum árliga til 3 mia. í 2050. Frágreiðingin, sum er eitt úrslit av arbeiðinum hjá kinesisku miðstøðini fyri burðardyggari orku, við stuðuli frá Danmark, varð løgd fram á veðurlagsráðstevnuni í Bonn nú um dagarnar. Hóast Kina er væl ávegis at lúka veðurlagsmálini fyri 2020, noyðist landið taka stór stig fyri at minka um nýtsluna av koli sum orkukeldu í ídnaðinum, sigur stjórin í CNREC, Wang Zhongying.
Seinastu árini hevur Kina lagt seg eftir at gera íløgur í varandi orkukeldur so sum sól og vind.
Kelda: NTB


text:
Ari av Rana
29.12.2017 - 16:10
Tíðindi > Uttanlands > Politikkur
Suðurkoreanska uttanríkismálaráðið boðar frá, at Suðurkorea hevur tikið eitt skip, skrásett í Hong Kong, sum flutti olju til eitt norðurkoreanskt skip. Hetta er í stríð við ST revsitiltøk móti Norðurkorea.
Uttanríkismálaráðið sigur, at skipið fór úr havnini í Yeosu í Suðurkorea, og sigldi út á altjóða hav tann 19. oktober, har tað flutti olju yvir á eitt norðurkoreanskt skip.
- Revsitiltøk hjá trygdarráðnum hjá ST forbjóðar flytingar til norðurkoreansk skip, segði talsmaður hjá suðurkoreanska uttanríkisráðnum við CNN.
Suðurkoreanskir myndugleikar tóku skipið, tá tað kom inn aftur til Yeosu tann 24. november.
Avdúkingin kemur dagin eftir at Donald Trump, forseti í USA, ákærdi Kina fyri selja olju til Norðurkorea, og harvið fyri brot á revsitiltøkini.


text:
Ingi Samuelsen
13.08.2014 - 00:46
Tíðindi > Samfelag & politikkur > Grindaboð
- Tað skal ikki vera orsaka av arbeiðinum hjá politinum í Føroyum, at grind ikki verður dripin í summar. Tað haldi eg, at tiltøkini í Hvalba í dag eisini prógvaðu.
Soleiðis segði Peter Thaysen, sjefpolitiinspektørur, eftir at tað seinnapartin var greitt, at tað ikki bleiv til nakað grindadráp í dag, tí grindin, sum var funnin eystur úr Suðuroynni, kavaði og slapp.
So skjótt sum grindaboðini ljóðaðu, var eitt rættiliga stórt politistalið mobiliserað, og tyrla varð send til Suðuroyar við manning at taka sær av arbeiðinum.
Saman við grindaformonnunum, varð sandurin avbyrgdur, so at einans royndir grindamenn fingu atgongd til sandin, har grindin ætlandi skuldi gera landgongd.
- Vit eru fyrireikað til okkara uppgávu í sambandi við grindadráp, og okkara partur skal ikki liggja eftir, segði Peter Thaysen við portalin.
Á Facebook skrivaði Kaj Leo Holm Johannessen, løgmaður, soleiðis meðan grindaboðini framvegis stóðu við: ” Nú vóni eg at grindadrápið fer at ganga væl, tí allar fyrireikingar eru gjørdar, sjálvt um tær ikki eru almennar.”


text:
Talan er um endurnýggjan av fyribils skipan, hvareftir lesandi á KU kunnu fáa vegleiðing at skriva serritgerð um føroysk viðurskifti.
Setanin er endurnýggja og økt, so ætlandi verður enn meira gjørt við samstarvið komandi tíðina.
Fleiri føroyingar niðri hava biðið um at skriva spesiali, hava skrivað ella ætla at skriva specialekontrakt, har Kári verður vegleiðari.
Men harumframt er nú latið upp fyri undirvísing ella gransking í Kjøbinhavn í samstarvi millum stovnana.
Vit vóna eisini, at danir og onnur lesandi á KU fáa eyga á, at sera nógv er at skriva um í føroyska løgdøminum. Viðurskiftini eru meiri óskipaði her hjá okkum, og tað gevur nógvar spennandi akademiskar avbjóðingar.
Ætlandi verður føroyska master í lóg skipað frá heystinum 2013, og tá er gott samstarv ið ‘Alma Mater okkara’ KU avgerandi, eittnú at granskarar koma heim av KU at undirvísa í summum fakum.
kelda: Fróðskaparsetrið


text:
Angus Brendan MacNeil vitjar í Føroyum í hesum døgum. Hann hevur hildið Ólavsvøku, og tey sum vóru á Doktaragrund, táið fólkafundur varð hildin har ólavsvøkudag, hoyrdu hann bera fundarfólkinum eina kvøðu frá Skotska Tjóðskaparflokkinum. Miðvikudagin vitjaði hann kring um í Eysturoy, m.a. hitti hann leiðsluna á stóra laksavirkinum Bakkafrost, har hann fekk eina nágreiniliga kunning um virksemið og gongdina. Við í ferðalagnum vóru Kári P. Højgaard, landsstýrismaður og Jóannes Vitalis Hansen, føroyskur sendimaður í London.
Angus MacNeil hevur ógvuliga stóran áhuga fyri føroyskum viðurskiftum, og hann er týðiliga áhugaður í at frætta hvussu eitt minni samfelag skipar seg í Norðurhøvum. Eitt nú hvussu hin kommunala skipanin virkar í Føroyum, og táið hann er limur í bretska parlamentinum fyri Skotska Tjóðskaparflokkin hava politisku viðurskiftini ímillum Føroyar og Danmark sjálvandi eisini hansara stóra áhuga. Sum mong vita, verður fólkaatkvøða um framtíðar politisku viðurskiftini millum Skotland og Ongland í 2014.
Angus MacNeil er borin í heim hin 21. juli 1970. Han er valdur í valdøminum Na h-Eileanan an Iar í oyggjunum vestanfyri, og hann býr á Barra, har hann er bóndi. Hann var fyrstu ferð valdur í bretska parlamentið í 2005, táið hann tók sessin frá Calum MacDonald úr Arbeiðaraflokkinum, sum hevði umboðað valdømið frá 1987 fram til 2005. Umframt at vera kendur sum íðin skotskur tjóðskaparmaður á politiska pallinum í Stóra Bretlandi, er hann nú formaður í tvørpolitisku Føroyanevndini í Undirhúsinum. Annars var hann í 2006 nógv frammi í demokratiska kjakinum um sessirnar í Yvirhúsinum. Hann meldaði Labour til løgregluna, fyri at luta út aðalsheitir og harvið sessir í Yvirhúsinum til fólk, sum høvdu stuðlað hesum flokki peningaliga í valdystinum. Í apríl hetta árið skrivaði hann kenda brævið "Clean Up Westminister" til Tony Blair, og heitti staðiliga á hann um at steðga útnevningina til Yvirhúsið haðartil løgreglan var komin til botns í málinum. Í november 2006 varð hann kosin "Best Scot at Westminister."
Miðvikudagin vitjaði hann virkandi borgarstjóran í Runavíkar kommunu, og teir báðir høvdu mangt og mikið at práta um uppi yvir einum the-munni. Hesin fryntligi maðurin av Barra á Hebridunum fer av landinum aftur hósmorgunin.


text: Leiklist er lærugrein, ið samaneinir tær skapandi tilgongdirnar í drama og sjónleiki við umhugsan og hugleiðingar um tey listarligu úrslitini. Evnið í lærugreinini er menniskjanslig atferð, sambond og gerðir, ofta eyðkend við mótsetningum og tvístøðum, ið verða orðað ella framsett í einum listarligum bygnaði, har framsagnarhættirnir hjá sjónleikinum verða nýttir: kroppur, rødd, mál og tøknilig amboð. Íblásturin til tann listarliga bygnaðin kemur frá veruleika og fiktión - gerandislívi, list, mentan og vísindunum um sjónleik og drama. Tá ið næmingurin hugleiðir um tey listarligu úrslitini fevnir hetta á grundleggjandi støði um at lýsa og fata tær skapandi tilgongdirnar og á hægri støði um at greina og seta sjónleikaframførsluna inn í eitt størri samanhang.


text:
Frálandsvinnan kostar norsku bankunum dýrt
Norskir bankar høvdu lænt út 82 miljardir krónur síðst í øðrum ársfjórðingi. 75 prosent av útlánunum vóru knýtt at endurskipanum.
Økingin av tapunum hjá bankunum og mishaldisvavinum seinastu árini koma í høvuðsheitum av tapum av útlánum hjá stóru bankunum til feløg innan oljuvinnuna. Tað staðfestir norska Fíggjareftirlitið í aðru útgávu síni av Finansielt Utsyn fyri 2017.
Sum avleiðing av trongu støðuni í frálandsvinnuni kortleggur Fíggjareftirlitið regluliga støðuna hjá fimm bankum mótvegis vinnuni. Hon vísir, at norskir bankar síðst í øðrum ársfjórðingi høvdu lænt út 82 miljardir krónur til frálandsvinnuna. Hetta eru átta prosent minni enn við árslok 2016.
«Ein munandi partur av frálandsvirkseminum er ella verður endurskipaður», skrivar Fíggjareftirlitið. 75 prosent av útlánunum síðst í øðrum ársfjórðingi vóru knýtt at endurskipanum, sum merkir, at norskir bankar hava lænt út tilsamans 61,5 miljardir krónur til endurskipanir í frálandsvinnuni.
Bankarnir hava eisini noyðst at tikið stór tap á seg av útlánum sínum. Samlaðu niðurskrivingarnar íroknað staðfest tap eru 8,2 miljardir krónur, ein øking upp á 1,8 miljardir krónur síðani ársskiftið. Harvið eru niðurskrivingarnar, bankarnir hava verið noyddir at framt, 10,1 prosent av samlaða útlánsvirkseminum.
«Nógv viknaði eftirspurningurin eftir oljuprísfallið hevur havt við sær, at rakstrarinntøkurnar hjá børsskrásettu oljutænastufeløgunum eru falnar úr 235 miljardum krónum í 2014 til 135 miljardir krónur í 2017. Umfatandi uppsagnir av starvsfólkum og onnur effektiviseringstiltøk hava havt við sær, at rakstrarkostnaðurin eisini er fallin, men hann er fallin við umleið 26 miljardum krónum minni enn rakstrarinntøkurnar», skrivar Fíggjareftirlitið.
Netto rentukostnaðurin er øktur við meira enn einari miljard krónum í tíðarskeiðnum. Tað ger, at inntøkan hjá feløgunum er umleið 50 prosent lægri í 2017 enn í 2014, uttan avskrivingar og niðurskrivingar. Fíggjareftirlitið sigur víðari, at óvissa er knýtt at ovurkapasitetinum av skipum og boripallum, sum liggja í løtuni, orsakað av ógreiðuni um oljuprísin og íløgurnar í oljuøkið í framtíðini.
Kelda: dn.no


text:
Tróndur Arge 12.01.2018 (14:05)
Upptakt: Spennandi og sterk mótstøða
Í dag spælir føroyska manslandsliðið í hondbólti annan dystin av trimum, í HM-undankappingarbólki 3, ið verður avgreiddur í Italia. Føroyar spæla í dag móti Rumenia.
Les eisini: Helgi spælir ikki aftur
Í gjár tapti føroyska liðið 30-22 fyri Ukraina, meðan Rumenia vann við tíggju málum á Italia, sum annars megnaði at bíta frá seg heilt inn í seinna hálvleik. Føroyar verða í dag uttan Helga Hoydal, sum beklaði í dystinum í gjár. Hann spælir ikki aftur í hesi kappingini.
Hans Eli Sigurbjørnsson úr KÍF, hevur verið ivasamur, men verður nú roknaður sum klárur til dystin í dag. Spælskiparin, Jónas G. Djurhuus, hevur trupulleikar í rygginum, men verður við til dystin. Tí lagt upp til, at Tróndur Kragesteen kemur at spæla ein størri leiklut í dag.
Rumenska liðið veðrur mett sum favorittur at vinna bólkin. Hóast teir høvdu ávísar trupulleikar av Italia í gjár, so settur teir ferð á seinastu løtuna og vunnu við tíggjum málum. Sonni Larsen, landsliðsvenjari, sigur millum annað, at rumenska verjuspælari er spennandi og eitt sindur øðrvísi, men uppspælið er tolið.
Sonni um Rumenia:
Her er talan um torføra mótstøðu. Teir hava spælt móti millum annað Póllandi og Serbia og vunnið báðar. Teir vinna við heili átta málum á Serbia beint fyri nýggjár. So hyggja vit eftir úrslitum, so peikar pílurin fyri Rumenia bara ein veg. Her er ein møguleika, at spæla við sjey móti seks í álopsstøðu.
Rumenska liðið hevur fingið íblástur av sponskum hondbólti, og tað sæst aftur á spælinum hjá teimum. Millum annað er venjarin hjá FC Barcelona venjari hjá teimum. Hevur tú sæð FC Barcelona spæla, so hevur tú eisini eina hóming av hvussu Rumenia spælir. Í álopsstøðu koma bakkarnir fram. Tí skulu vit hava spælt strikurnar upp. Í hinum endanum er uppspælið hjá teimum tolið.
Dysturin móti Rumenia byrjar klokkan 15.30 í dag. Rás2 er á staðnum og sigur frá dystinum. Somueleiðis verður hann vístur í sjónvarpinum.
Ferðafrásøgn út Italia:
1. partur: Úr Føroyum til Bolzano
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sverri Egholm
24.04.2018 - 10:54
Tíðindi > Samfelag & Politikkur > Landspolitikkur
Hvast orðaskifti var í tinginum í gjár um avgerðina hjá Mentamálaráðnum um at ógilda uppsøgnina av Liljuni Weihe, tíðindaleiðara.
Fleiri andstøðutinglimir førdu fram, at talan var um eina politiska setan, og at Mentamálaráðið blandaði seg upp í fyrisitingarligar uppgávur í Kringvarpinum. Eisini fóru summir politikarar inn á óheftni hjá stovninum.
Hetta fekk Ingolf S. Olsen úr Tjóðveldi at tala at.
- Haldi tað er sera ørkymlandi at hoyra umboð aftaná umboð fyri andstøðuna fara upp og gera akkurát tað sama - ganga tíggju - akkurát tað sama, sum tey ákæra Kringvarpið fyri at gera, segði hann.
- Hevði hasin har talarastólurin ikki verið fríhalgaður, hevði næstan hvør einasta útsøgn kunna endað í rættinum fyri ærumeiðing. Tað eru 90 starvsfólk í Kringvarpi Føroya, og tað vera øll sum ein svertað niður í díkið av fólkavaldum politkarum. Eg haldi tað er sera óvirðiligt, segði Ingolf S. Olsen.


text:
Pensionistar hava uppiborið virðiligari viðferð
Politikkur28-09-2018 - 07:36 - Jóanis Albert Nielsen
Sjáldan hevur orðaskiftið verið so vanvirðisligt, sum tá løgmaður, Aksel V. Johannesen, og Pauli T. Petersen, tingmaður fyri tjóðveldi, viðgjørdu uppskotið hjá Joen Magnus Rasmussen, tingmanni fyri fólkaflokkin.
Uppskotið hevur til endamáls at rætta skeivleikan í skattaskipanini. Í dag fáa pensionistar góð 40% av tí, sum teir eiga at fáa, meðan landið og kommunurnar fara við næstan 60%. Hetta er galdandi fyri tann partin, sumlønmóttakarin rindar!
Løgmaður segði í ramasta álvara, at tað var óseriøst at broyta skattaskipanina soleiðis, at landið og kommunurnar IKKI fóru avstað við nærum 60% av pengnunum, pensionistarnir annars áttu at fingið.
Ja, tú las rætt. Landið og kommunurnar taka næstan 60% frá pensionistum inn í skatti! Teir skatta skattapengar!
Hevur tú nakrantíð hoyrt so skeivt?
Uppskotið leggur upp til at skeivleikin í skattaskipanini verður rættaður, og at pensionistar fáa 2000 kr. meira um mánaðin, men tað vilja hvørki løgmaður ella Pauli T. Petersen hoyra nakað um. Sambært teimum er tað djúpt óseriøst at rætta skeivleikan, sjálvt um samgongan hevur økt útreiðslurnar við 1000 mió kr.!
Teir bestemma tíbetur ikki einsamallir. Vil tú eisini rætta skeivleikan?
So er tað bara at gera vart við teg. Ongantíð áður hava pensionistar fingið so óhøviska viðferð sum í dag, tá løgmaður og Pauli T. Petersen vanvirdu okkara pensionistar av tingsins røðrarapalli.
Fólkaflokkurin


text:
Vár Erlingsdóttir Eidesgaard vann sær í dag altjóða gullheiðursmerki á Bergen Swim Festival 2018, tá ið hon í 100 metra frísvimjing vann kappingina fyri juniorar, við tíðini 58.18 sekund. Sí úrslitalistan her. Kelda: www.svimjing.com SáH
Forfatter: Símun á Høvdanum
Rókur Trygvason frá Ægir stórt juniormet í 100 metur bringu í Bergen Swim Festivals 2018
Rókur Trygvason frá Ægir setti ídag eitt stórt nýtt føroyskt juniormet í 100 metra bringusvimjing við tíðini 1:06.14, tá ið hann í finaluni fyri juniorar á Bergen Swim Festival 2018 svam seg til eitt flott fimtapláss. Gamla metið átti Róland Toftum frá SuSvim og tá var metið 1:06.87, sum hann svam á Laugardalslaug í Íslandi Les meira…
Signhild Joensen gull í Bergen Swim Festival 2018
Signhild Joensen hevur júst vunnið gull í Bergen Swim Festival 2018 í 50 metur ryggsvimjing. Hetta er ein svimjikapping í fleiri finalum, heilið tríggjar í talið. Fyrsta finaluumfar bleiv Signhild Joensen nr. 2, við tíðini 30.02. Næsta finaluumfar bleiv Signhild eisini nr. 2 við tíðini 29.96 Í triðja og endaliga umfarinum vann Signhild Joensen úr Les meira…
Ímorgin fara vit øll til Havnar at heppa Mjølnir til sigurs
Seinna FM finalan í millum Mjølnir og ÍF verður í morgin, seinnapartin kl 16:00! 🏐🏐💪 Fyrri dysturin, sum var hóskvøldið, varð sum væntað sera javnur! Men endaði tað við, at ÍF tók tann sigurin, 3-2. Dysturin í morgin verður tórførur og ikki minni spennandi! Vit eru sera uppsettir og 100% klárir, og vóna at síggja Les meira…
Ráðleggingardagur um sálarheilsu
Tá ið starvsfólkini á dagstovnaøkinum í ár hittast til felags ráðleggingardag, verður tað við evninum “ABC fyri sálarliga heilsu”, sum Fólkaheilsuráðið hevur sett á breddan saman við kommunum og øðrum samstarvspørtum. Dagstovnarnir hjá Klaksvíkar kommunu hava hvørt ár ein ráðleggingardag, har fakliga menningin verður sett í hásætið og sjóneykan sett á skiftandi evni hvørt ár. Les meira…
Starvsfólk hjá Klaksvíkar Kommunu á fyrstuhjálparskeiði
Manningin á Vegadeildini, Vatndeildini og Býarfríðkanini tók í gjár skeið í fyrstuhjálp til frama fyri trygdina í almenna rúminum. Lívbjargandi fyrstahjálp hevur sjálvsagdan týdning fyri trygdina hjá okkum øllum, og fá kommunal starvsfólk eru so nógv úti millum fólk, sum arbeiðararnir á Vega- og Vatndeildini og Býarfríðkanardeildini. Sum trygdarfremjandi átak hava hesi starvsfólk tí júst Les meira…
Konsert v/Kirkjukór- og Kallakór Vopnafjarðar úr Íslandi í kvøld kl. 18.00 í Christianskirkjuni
Fríggjakvøldið, 13. apríl kl. 18.00, verður konsert v/Kirkjukór- og Kallakór Vopnafjarðar í Christianskirkjuni. Kórleiðari er Guðjón Böðvarsson. Kórini framføra kirkjuligar kórsatsir, Íslendskar fosturlandssangir, umframt onkrar negro spirituals. Hjartaliga vælkomin á konsert fríggjakvøldið kl. 18.00.
ÍF vann avgerandi settið 15-12
Eftir eina katastofu byrjan uppá fimta settið, har Mjølnir var aftanfyri 9-0 tók Mjølnir seg saman og teir fingu oda seg nærri og nærri ÍF, men tapti settið 15-12, sera gott komi aftur, men Mjølnir tapti fyrra finaludystin 3-2. Leygardagin verður seinnu finaludysturin leiktir og tá vera væntandi hópin av Klaksvíkingur í Stórhøllini á Hálsi, Les meira…
Mjølnir hevur javnað til 2-2
Tað gongur avbera væl hjá Mjølnir og vunnu teir trygt fjórða sett við 25-20, so nú er javnt og nú skulu teir leika fimta og avgerandi sett. Koyrá Mjølnir SáH
Mjølnir hevur svara aftur
Eftir at hava tapt bæði fyrsta og annað sett, so hevur Mjølnir svara aftur í triðja settið, har Mjølnir vann 25-20 í FM finaluni í flogbólti. Dysturin er sera spennandi og sæst beinleiðis á KVF, klikk her “Flogbóltur 2018 – fyrru finaludagur” SáH


text:
Minningarorð um John Petersen
Brátt, svárt og óskiljandi var at fáa boðini um, at John Petersen ikki er millum okkara longur. John andaðist av hjartatilburði bert 70 ára gamal í Turkalandi, hagar hjúnini vóru farin fyri at halda sjeyti ára føðingardag hansara 8. september.
Ein virkin, raskur og dugnaligur maður er farin í Harrans hendur.
Bæði vinnuliga og politiskt hevur verið ogn í John hjá okkara fólki og landi. Hann legði stórverk eftir seg bæði vinnuliga og politiskt.
John var føddur og vaks upp í Skopun, sonur Carl, ættaður úr Fámjin, og Oliviu úr Skopun. Tey áttu eisini synirnar , Kristian (Kissifinn) og Thorstein, og døturnar, Sunnvá og Sólvá.
John var giftur við Ragnhild, nevnd Guggan, úr Sørvági. Hon er dóttir Andrias Jensen úr Mykinesi, vanliga nevndur Andrias á Túala og Elisu Súsonnu úr Skopun, vanliga nevnd Santrina. Tey fingu døturnar Jonnu, Guggu og Zachariu og dreingirnar Paula,Wenningsted og Elian.
John og Guggan fingu 5 børn, Karl Andrias (Kalla), Steinolv, Sidsel, Elisabeth og Kari Ann. Tey hava verið ein tætt knýtt familja. Men ”Harmur og gleði í felag tey reika,” kvøður sálmaskaldið. Guggan, John og børnini vórðu rakt av tí sáru sorg at missa Kalla bert 15 ára gamlan, tá hann til bakka ein dagin eftir lunda vestan fyri heimbygdinadatt oman.
John byrjaði sítt arbeiðslív sum 14 ára gamal við trolara til saltfisk. Soleiðis mentist hann blaðungur á skipsdekki í myrkri, kulda, høgari aldu, og vætu í tí aldri, tá ið flestu tannáringar í dag júst eru farnir í framhaldsdeild fólkaskúlans. Tíðliga í hjúnalagnum fór familjan til Íslands, har John arbeiddi í nøkur ár.
John og bróðirin Christian fóru tíðliga at hjálpa pápanum, sum hevði lastbil og flutningsfyritøku í Sandoy. John stóð í handverkslæru og tók prógv sum jarnsmiður á Skipasmiðjuni á Skála. Tað var holl faklig vitan, ið kom væl við í lívlanga starvi hansara við maskinum og flutningstólum.
Bilflutningsvirki pápans í Skopun gjørdist byrjanin til lívsstarv brøðranna, drúgvast hjá John sjálvum. Virkið byrjaði og mentist í heimbygdini við fyrifallandi flutningi; breiddi seg síðan út um oynna við húsabygging, jørð og betongarbeiði, vegagerð, lendingum o.t.
So við og við rakk byggivirkið hjá Pf. J & K. Petersen um landið og umsíðureisini til okkara grannalond, mest Ísland, Grønland og Noreg í kapping við altjóða fyritøkur.
Tað stóð ikki á hjá fyritøkuni at fara undir og fullføra stórverk, m.m.o. nýggja flogvøllin í Vágum, undirsjóvartunlar og verandi útbygging av Tórshavnar Havn.
Fyri nøkrum árum síðan flutti byggivirkið í nýggjan virkisbygning á Sandvíkahjalla, har stór sementblandistøð hevur latið betong til bygging um alt landið. Hesi seinastu árini hevur Steinolvur tikið við leiðsluni á fyritøkuni eftir pápan.
Í dag arbeiða 200 fólk íalt hjá byggifyritøkuni, Pf. J. & K. Petersen. Fleiri teirra hava verið við í áratíggju, ið sigur nakað um arbeiðsplássið.
John hevur latið unga ættarliðinum stýrisvølin. Men stokkut gjørdist pensjónstilveran, eisini tí ágrýtna John so líkt. So virkisfúsur hevur hann verið, at hann til tað síðsta javnan fall fyri freistingini at seta seg upp í gravimaskina, sum tað sømir seg monnum, ið megna at flyta fjøll.
John Petersen varð valdur í bygdarráðið í Skopun longu í 1976. Hann varð valdur fyrstu ferð á løgting í Sandoyar valdømi í 1988 fyri Fólkaflokkin og var landsstýrismaður í tveimum umførum, frá 1991 til 1993 og frá 1996 til 1998.
Á løgtingi skaraði John skjótt framúr. Einki háfloygt uttanumtos. Hann fór altíð eftir úrslitum og dugdi sum fáur at greiða frá sínum sjónamiðum, so øll skiltu. Ikki ofta er ein landstýrismaður ella ministari væl umtóktur, meðan hann situr, men tað var John Petersen sum fiskimálaráðharri.
Øll vistu, hvar tey høvdu hann, bersøgin, sum hann var. Bráður av lyndi, men tolin, tá ið um ráddi at mýkja eitt seigt mál til at finna neyðsemju og felags loysn. Hvassur í orðum, tá tað var neyðugt, men bleytur og yvirtalandi, tá tað galt. Hann fekk stundum ein ivasaman flokk, samgongu ella enntá løgting at venda eftir at hava greitt frá, hví tað var klókt og gagnligt.
Mangur rósti honum, bæði tey, ið vóru samd og tey, sum vóru ósamd. John var kendur fyri at hava greiðar meiningar, var altíð førur fyri at grundgeva fyri síni støðu og at handla, tá tað ráddi um.
Úrslitini talaðu fyri seg. Ótolnast var hann, tá menn tøvdu fyri at sleppa undan eini semju ella loysn. Tað kundi neista frá, men hann visti væl, hvat markið til brot partanna millum lá, áðrenn menn fóru um tað.
Harðast leikaði stríðið á skipabunka, tá ið John sum landstýrismaður í fiskivinnumálum kreppuárini 1991-93, tá ið fiskaloysi var og fiskaprísirnir í botni. Tá var árliga hall landskassans hálva mió kr, nærum 20% av javnanum, ið lá um gott hálvatriðju mia. kr. Tá kravdist sterkur ryggur til at skarva 2/3 av tí lutfalsliga stóra stuðli, fiskivinnan hevði fyri neyðini.
Í dag vilja mangir vera “nýggir aktørar” í tí lønsomu uppsjóarvinnuni. Seinna skeiðið hjá John sum fiskimálaráðharri (1996-98) bjóðaði hann mongum manni svarkjafta- o.o. veiðiloyvi, men bert 2 “aktørar” tóku av, meðan hinir gomlu kapparnir treiskaðust víðari fyri at fáa tað at bera til og hava gjørt tað síðan. Tað krevur serligt seiggi til at fáat við fiskivinnu.
Besta skoðsmálið fekk John nøkur ár eftir aldaskiftið, tá hann sat vásaklæddur umborð í Smyrli um Suðuroyarfjørð. Ein sjómaður við kenning kom til borðið og spurdi harðmæltur, um tað var John Petersen, ið har sat. John játtaði líka klármælt og spurdi, hví hann vildi vita tað?
Deyðatøgn. Tú hevði hoyrt eina knappanál raka dúrkið. Øll tagdu við borðini uttanum og lurtaðu: “Jú,” svaraði suðringurin, “tí so ert tað tú, ið er besti fiskivinnuráðharri, vit føroyingar nakrantíð hava havt.” So fór hann til sítt egna borð. John takkaði og smíltist.
John Petersen var stak gløggur og dugdi sítt politiska og verkliga handverk sum fáur. Hann var altíð klárur at ganga fremst, uttan mun til uppgávuna.
Serliga vóru tað hansara evni at samráðast, sum eg sá upp til og lærdi av. Hann visti, hvat hann vildi og dugdi væl at náa málinum.
Sum ungur alvi í Fólkaflokkinum fekk ein altíð nøkur orð á vegnum frá John. Tað kundi verða rós og eisini rís. Rís kundi tíðum níta fast, men eftir at hava hugsað meg um, so hevði hann altíð rætt. Honum lærdu vit yngru nógv av.
——————–
Mangar eru tær lendingar, grótkøst, dráttir, legur, bryggjur og havnir, sum bori-, spreingi- og dýpingarflakar og grótbátar hjá J&K Petersen hava sprongt, dýpt og bygt, og teirra maskinur og dumparar hava ført tilfar til, so at okkara skip hava kunnað leita sær livd, kastað akker og bundið við kai í tryggari havn.
Nú, bert 70 ára gamal og heili 8 ár undir miðal livialdur, men við ørgrynnu av bygnings- og politiskum verkum latnum úr hondum, hevur John longu siglt sín lívs fjørð og funnið ævigan frið hinumegin í himmalsins havn.
Ímillum okkara er hansara bjarta ljós slóknað.
Vit senda okkara djúpastu samkenslu til tykkum avvarandi. Okkara tankar leita serliga til tykkara, Guggan, børn og abbabørn. Má Harrin styrkja tykkum í sorgini.
Vegna Fólkaflokkin.
Jørgen Niclasen, Form.


text:
Rannvá G. Fossaberg 15.03.2014 (11:59)
Taka myndir av føroysku luftini
Hvønn fyrrapart í hesum mánaðinum klokkan 09.40 verða myndir tiknar av føroysku luftini.
Hetta er í sambandi við sólarmyrkingina, sum verður tann 20. marts 2015.
Myndirnar, sum hvønn dag blíva tiknar frá 10 ymsum støðum í Føroyum, verða sendar til Onglands, har Geoff Sims, sum er serfrøðingur innan sólarmyrking, roynir at gera útrokningar fyri, hvussu veðrið fer at verða tann 20. marts næsta ár. Myndirnar, hann fær sendandi, brúkar hann til at gera eina lýsing av, hvussu veðurviðurskiftini í marts mánaði hava verið i meðal.
Tað er Tórstein Christiansen, sum starvast á Visit Tórshavn, ið er samskipari fyri sólarmyrkingini í Føroyum.
- Geoff Sims er ógvuliga áhugaður í sólarmyrkingini í Føroyum, og nú roynir at rokna út, hvussu vit kunnu vænta, at verðrið fer at hátta sær, tá sólarmyrkingin verður í Føroyum, sigur Tórstein Christiansen og leggur afturat:
- Nú hevur veðrið í marts mánaði ikki verið av tí besta. Tað, sum er umráðandi, tá sólarmyrkingin verður, er, at tað helst skal vera klárt í veðrinum. Tað hevði verið fantastiskt, um so bleiv, men hinvegin so sæst sólarmyrkingin eisini, hóast tað er yvirskýggja, sigur Tórstein Christiansen.
Trýst á pílin undir myndini og hoyr Tórstein Christiansen millum annað greiða frá, hvussu tey longu nú eru farin í holt við at fyrireika Solar Eclipse 2015 í Føroyum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað kann væl vera at Jeanette Ottesen rópti eftir teimum ungu; men tað sær út til at hava riggað, nú donsku dámurnar eru evropameistarar í bæði 4×50 frí og 4×50 blandað … uttan hjálp frá Mie Ø. Nielsen. Í dag vóru tað Kristina Thomsen, Rikke Møller Pedersen, Jeanette Ottesen Gray og Pernille Blume sum megnaðu tað, at vinna á Kekkia og Fraklandi og øllum hinum, har tað líkasum var Ottensen sjálv sum við 25.10 í 50 firvald (!) hálaði tað heim. Sí úrslitalista her.
Tag: Chartres 2012
Rikke Møller Pedersen 1:04.21 og nýtt evropamet í 100 bringu
Danska Rikke Møller Pedersen megnaði á EM í Chartres í dag at vinna kappingina í 100 metra bringusvimjing, við nýggjum stevnumeti og evropameti 1:04.12, har hennara evropamet frá Salnikov Cup í Sankta Pætursborg í 2009 var 1:04.21. Eitt óført úrslit hjá fjónbúgvanum, tá ið hugsað verður um at hon tá í 2009 svam í ‘superdrakt’. Sí úrslitalista her.
Hannah Miley 4:23.47 og nýtt evropamet í 400 blandað
Skotska Hannah Miley megnaði á EM í Chartres í dag at seta nýtt evropamet í 400 metra blandaðari svimjing, tá ið hon svam teinin uppá 4:23.47, har metið hjá Mireia Belmonte frá HM í Dubai í 2010 var 4:24.21. Miley legði ikki so hart út, men vann tað inn aftur í rygg og bringu, fyri so til síðst at klára ókey 59.84 í 100 frí 😛
Samanbering av splitt-tíðum
- Miley 2012: 1:02.05 – 1:07.27 – 1:14.31 – 59.84
- Belmonte 2010: 1:01.76 – 1:09.24 – 1:13.51 – 59.70
Camille Muffat 3:54.85 og nýtt heimsmet í 400 frí
Franska fenomenið Camille Muffat megnaði nú seinnapartin at seta nýtt heimsmet í 400 metra frísvimjing á stuttgeil, tá ið hon á evropameistarastevnuni í Chartres svam teinin uppá 3:54.85, har heimsmetið hjá bretsku Joanne Jackson frá British Gas Grand Prix í Leeds í august 2009 var 3:54.92. Danska Lotte Friis vann silvur við 3:58.85 og franska Coralie Balmy bronsu við 3:59.80, har norðurlendska metið hjá Friis er 3:58.02 frá EM í Stettin í fjør. Sí úrslitalistan her.
Pál 14:57.21 og nr 9 í 1500 frí á EM í Chartres 2012
Pál Joensen svam fyri løtu síðani 1500 frí á EvropaMeistarastevnuni í Chartres í Fraklandi, og gjørdist har nummar 7 í finaluni og nummar 9 samanlagt, við tíðini 14:57.21. Ungi italiumaðurin Gregorio Paltrinieri vann gull við óføru tíðini 14:27.78, ukrainin Sergiy Frolov silvur við 14:30.87 og fraklendingurin Anthony Pannier bronsu við 14:41.97.
(Myndin er frá World Cup í Berlin 2012)
Continue reading Pál 14:57.21 og nr 9 í 1500 frí á EM í Chartres 2012
Gongur framúr hjá dønum á EM í Chartres
Donsku dámurnar vunnu sær 3 gullmerki og 1 silvur afturat á EvropeMeistarstevnuni í Chartres í gjár, afturat gullinum í 4×50 frí fyrradagin. Lotte Friis vann 800 frí á millum annað World Cup vinnaran Katinka Hosszu, við tíðini 8:10.24 sum hon sjálv er væl nøgd við, tí tað er minni enn 3 sekund spakuligari enn teir 8:07.53 sum hon vann við á EM í Stettin í fjør, hóast hon tá var niðurtrappað og nú er í tungari venjing. Rike Møller Pedersen vann yvirbevísandi 200 bringu við 2:17.26, og Jeanette Ottesen 50 firvald við 25.21, umframt at vinna silvur í 100 frí við 53.13.
Donsku dámurnar vunnu 4×50 frí á EM í dag
Heldur óvæntað, so megnaðu tær fýra Jeanette Ottesen Gray, Kelly Riber Rasmussen, Julie Levisen og Pernille Blume at vinna liðsvimjingina 4×50 frí í dag, á EvropaMeistarastevnuni í Chartres, við tíðini 1:38.10 frammanfyri Finnlandi á 1:38.13 og Hvítarusslandi á 1:38.43. Favorittarnir vóru nokk vertirnir úr Fraklandi, men tær gjørdust akkurát ov stuttar til heiðursmerki, við 1:38.43 og fjórðaplássi. Sí úrslitalista her
Pál 3:47.94 og nr 21 í 400 frí á EM í Chartres
Pál Joensen hevur í morgun roynt seg í 400 metra frísvimjing, á EvropaMeistarastevnuni á stuttgeil í Chartres í Fraklandi. Men tað bleiv so ikki til nakað finalupláss, tíðin 3:47.94 rakk til eitt 21. pláss millum teir 37 luttakandi, sum ikki telur serliga nógv uttan tá ið samanborið verður við hinar sum fara at svimja 1500 frí finalu, leygardagin. Okkurt kundi nevniliga bent á at fleiri av teimum brúktu 400 til at fyrireika ferðina til 1500, meðan aðrir av álvara valdu at kappast í 400 eisini …
- #1 Gabriele Detti (ITA) 3:43.03
- #4 Sergiy Frolov (UKR) 3:43.85
- #8 Gregorio Paltrinieri (ITA) 3:45.17
- #11 Anthony Pannier (FRA) 3:45.71
- #15 Patrik Rakos (HUN) 3:46.23
- #21 Pál Joensen (FAR) 3.47.94
- #29 Damien Joly (FRA) 3:50.04
- #30 Mateusz Sawrymowicz (POL) 3:50.21
So er tað EM á stuttgeil 2012, við Páli í 1500 frí finalu
Pál Joensen fer í morgin árini at luttaka í 400 metra frísvimjing, á EvropaMeistarastevnuni 2012 í franska býnum Chartres, nær París. Offisielli startlistin er nú klárur; Pál hevur enn bestu tilmeldingartíð 3:41.05 frá EM í Stettin í fjør, og liggur tí á bestu geil í fimta og síðsta riðli , har flestu eygu tó óivað eru á Yannick Agnel í triðja riðli, sum á fronsku meistarastevnuni síðsta hósdag setti nýtt heimsmet, 3:32.25.
Continue reading So er tað EM á stuttgeil 2012, við Páli í 1500 frí finalu


text:
Ari av Rana
08.11.2017 - 13:11
Tíðindi > Samfelag & Politikkur > Landspolitikkur
Á løgtingsfundinum í dag vórðu umboðini til §25 nevndin vald. Størru flokkarnir fingu tvey umboð í part, meðan smærru flokkarnir fingu eitt umboð. Harafturat verður Sonja Jógvansdóttir eitt umboð.
Fyri Fólkaflokkin vóru Jørgen Niclasen og Elsebeth Mercedis Gunnleygsdóttir vald. Varalimur fyri Fólkaflokkin er Joen Magnus Rasmussen.
Fyri Sambandflokkin bleiv tað Bárður á Steig Nielsen og Edmund Joensen. Varalimur er Kaj Leo Holm Johannesen.
Fyri Javnaðarflokkin varð tað Kristianna Winther Poulsen og Heðin Mortensen, meðan Helena Dam á Neystabø er varalimur.
Einsamalla umboðið fyri Sjálvstýri er Kári P. Højgaard. Varalimur er Jógvan Skorheim.
Fyri Tjóðveldi eru Annita á Fríðriksmørk og Ingolf S. Olsen, og Óluva Klettskarð er varalimur.
Umboðið úr Framsókn er Hanna Jensen, og varalimur er Ruth Vang.
Bill Justinussen umboðar Miðflokkin, meðan Jenis av Rana er varalimur.
Og síðsta umboðið í nevndini er uttanflokkatingkvinnan Sonja Jógvandóttir


text:
Summarið 2018 flýgur Atlantic Airways beinleiðis til Barcelona. Fráferðin verður týsdagar í tíðarskeiðinum 15. mai til 23. oktobur 2017. Vit hava í hesum samband sett saman pakkaferðir til stórbýin Barcelona og eisini til sera vælumtókta feriustaðið Costa Brava.
Møguleiki er eisini at samantvinna ferðina við td. eina viku í Barcelona og eina viku í Costa Brava.
Til pakkaferðina til Barcelona er íroknað flogferð og gisting á hotelli.
Til pakkaferðirnar til Costa Brava er íroknað flogferð, uppihald og transportur (egnan bus til Fonn Flog gestir) til og frá hotellinum í samband við flogtíðirnar.
Tað ber sjálvandi til at fáa pakkar við øðrum hotellum eisini, her hava vit bara tikið nøkur dømir. Hava tit onnur ynskir, so siga tit bara okkara seljarum frá, so snikka vit ferðina saman, júst sum tit ynskja.
Santa Susanna er ein av kendastu feriubýunum í Costa Brava umráðnum. Býurin liggur 50 km norðanfyri Barcelona, umleið 1 tíma við tok ella bili/bussi. Býurin hevur góðar strendur við hópin av matstovum og smáum handlum. Eftir strondini ber til at ganga til býin Malgrat de Mar, sum næstan er samanvaksin við Santa Susanna.
Beint sunnanfyri Santa Susanna liggur Calella.
Lloret de Mar er við meira enn 100 ára søgu eitt av teimum støðunum í Costa Brava sum vert er at vitja. Lloret de Mar liggur á suðursíðuni á Costa Brava, umleið 75 km norðanfyri Barcelona. Hopin av hotellum eru í Lloret de Mar, fleiri av hesum eru vælegnaði til familjur við børnum. Lloret de Mar er tann mest "stórbýar kendi" býurin í Costa Brava.
Tossa de Mar er ein sera hugnaligur býur umleið 100 km norðanfyri Barcelona. Tossa de Mar er væl minni enn bæði Santa Susanna og Lloret de Mar. Sjálvur býurin liggur í einum dali har borgin "Vila Vella" er høvuðseyðkennið. Vila Vella liggur við strondina og er væl umtókt av teimum ferðandi, hópin av fólki vitja borgina á hvørjum árið.
Á suðursíðuni í býnum er "des codolar" havnin har hópin av smáum fiskibátum liggja. Eisini er Tossa de Mar kent fyri sínar strendur, eitt nú kann nevnast "Cala Givirola" strondin sum er umleið 175 metrar til longdar.


text:
Upphiting skal takast í størsta álvara, tí her verður grundarsteinurin til tann góða ítróttaíðkaran lagdur, men her er eisini besti møguleikin at byrja venjingina við nógvum spæli, sum ger tað stuttligt og motiverandi at venja.
Hjá nógvum hondbóltsspælarum er upphiting bara nakað, ið skal fáast frá hondini skjótast gjørligt, og vit síggja mangan spælarar byrja venjingina við hørðum skotum ímóti málinum – hetta er óivað orsøkin til, at fleiri hondbóltsspælarar seinni í lívinum dragast við pínu og skaðum í akslunum.
Venjararnir mugu greiða teimum smæstu spælaranum frá, hvussu týdningarmikil upphitingin er, tí soleiðis kunnu vit sleppa undan einum ótali av skaðum. Spælararnir fáa góðar vanar, fyrireika kroppin kropsliga og sálarliga til venjing og dyst, men samstundis hava tað stuttligt.
Um vit samanbera eitt barn við ein vaksnan persón, sæst ein stórur likamligur og sálarligur munur. Tað er tí greitt, at eitt barn og ein vaksin persónur ikki kunnu venja á sama hátt. Til tess eru fortreytirnar alt ov ymiskar.
Likamligu og sálarligu krøvini í venjingini mugu hóska til menningarstøðið, barnið er á. Fyri at venjarin skal duga at skipa fyri venjing, sum hóskar til hansara aldursbólk, er alneyðugt at hann veit, hvussu heilin og nervalagið hjá børnum búnast.
Heilin er týdningarmesta gøgnið hjá einum hondbóltsspælara. Eisini má hann vita, hvussu lunguni, hjartað og blóðrenslið mennast. Somuleiðis skal hann hava kunnleika um, hvussu beinagrind, sinur, liðbond og vøddar vaksa.
Tað er neyðugt hjá venjaranum at vita, hvat er vanligt, at børn í ymsu aldursbólkunum megna. Tá er hann betri førur fyri at skilja spælarar sínar og at skipa teimum eina hóskandi venjing.
Børnini læra við at spæla, men tey skulu ikki spæla so nógv, at tey ikki læra.
Lyklaorð í barnavenjing eru tí spæl, gleði, trivnaður og hugni, men eisini álvari.
Hjá børnum 12 ár og eldri er neyðugt at hava eina skipaða upphiting, sum inniheldur tríggjar partar – ein kropsligan, ein sálarligan og ein uppalandi part.


text:
Kristianna Winther Poulsen
Kristianna Winther Poulsen (fødd í 1969) er ein føroyskur politikari (Sjálvstýrisflokkurin frá 2011 - 7. mars 2015, Javnaðarflokkurin síðan 9. mars 2015).[1]
Innihaldsyvirlit
Lívsleið[rætta | rætta wikitekst]
Útbúgvingar og størv[rætta | rætta wikitekst]
Hon er útbúgvin cand.mag. frá Roskilde Universitetscenter, Danmark í 1999 og Master of Science í leiðslu og fyrisiting (Management and administration) frá Robert Gordon University í Skotlandi í 2006.[2] Hon hevur lisið í Danmark, Fraklandi og Onglandi, og hevur síðan búð í heimbýnum Tórshavn.[2] Í 1992-93 tók hon harumframt grundskeið í arabiskum á Keypmannahavnar Universiteti.[3] Síðan 2005 hevur hon starvast freelance, fulltrúi í Almanna og heilsumálaráðnum, fulltrúi í Granskingarráðnum, deildarleiðari og verkætlanarleiðari hjá ALS[4] og undirvísari á Studentaskúlanum og HF-skeiði í Hoydølum í fronskum.[5] Hon var forkvinna í Javnstøðunevndini 2008–2012.[4][6]
Politisk lívsleið[rætta | rætta wikitekst]
Kristianna fekk flestar persónligar atkvøður í Havn á Sjálvstýrislistanum í á løgtingsvalinum í 2011.[7] Hon gjørdist 2. varafólk til Føroya Løgting, og møtti fast fyri Kára P. Højgaard, sum var landsstýrismaður, eftir at Jógvan Skorheim gjørdist borgarstjóri í Klaksvík hin 1. januar 2013.[8][9] Kristianna var limur í Løgtingsins vinnunevnd, meðan hon sat í løgtinginum. Jógvan Skorheim tók sæti aftur eitt skifti, og í september 2013 varð Kári P. Højgaard koyrdur sum innlendismálaráðharri og tók sæti aftur í løgtinginum.
Keldur[rætta | rætta wikitekst]
- ↑ kvf.fo - Kristianna farin í Javnaðarflokkin, skrevet af Beinta Løwe den 9. marts 2015.
- ↑ 2.0 2.1 nora.fo, Strategic Programme 2012-2016. Biographies
- ↑ kveik.fo
- ↑ 4.0 4.1 Nordvux.net, Presentation av NVR, útgevari: Nordiskt Nätverk för Vuxnas Lärande, ár: 2005
- ↑ hoydalar.fo
- ↑ kringvarp.fo, Katrin Kallsberg forkvinna í Javnstøðunevndini, eftir Johannesen, Johnsigurd, hin 1. mars 2012
- ↑ Aktuelt.fo, Kristianna Winther Poulsen toppskorari hjá Sjálvstýrisflokkinum, Sosialurin, skrivað hevur: Lindenskov, Eirikur, hin 29. oktober 2011
- ↑ Aktuelt.fo, Kristianna Winther Poulsen á ting, Skrivað hevur: Lindenskov, Eirikur, Sosialurin, hin 14. november 2012
- ↑ Aktuelt.fo, Kristianna Winther Poulsen tekur sæti á Løgtingi, Sosialurin, skrivað hevur: Johannesen, Uni Holm, hin 31. desember 2012


text:
Partapolitiskur taktikkur heldur enn fólkaræði
Føroyski veljarin hevur onga ávirkan á førda politikkin. Men millum floksformenn er óttin fyri at missa atkvøður sterkari enn ábyrgdin fyri fólkaræðinum.
Tey, sum valdu Sambandsflokkin seinasta val, blivu lumpað. Tí hóast tey valdu lista B, valdu tey fólkaflokspolitikk.
Eisini atkvøðurnar hjá bæði Mið- og Sjálvstýrisflokkinum fóru til fólkaflokspolitikk.
Hetta er ikki óvanligt í Føroyum. Fólk vita aldrin hvat tey fáa, tá tey fara á val.
So skjótt talt er upp eftir valið, verður "talvan vaskað rein". Tað merkir, at øll vallyfti verða strikað, og farið verður undir ein drúgvan boksikamp við tí fína heitinum ”samgongusamráðingar”.
Tað er ikki tann, sum vinnur valið, sum fær valdið. Valdið fær tann, sum vinnur hendan boksikampin, ið kemur AFTANÁ valið.
Boksikampin hevur veljarin onga ávirkan á - og tí hevur hann heldur ikki ávirkan á, hvør politikkur skal rekast.
Soleiðis er støðan, tí flokkar fara til val hvør í sínum lagi, uttan minsta atlit til, hvat er realistiskt at fáa meiriluta fyri - ella saman við hvørjum hesin meiriluti skal skipast.
Tað rætta hevði sjálvsagt verið, at samgongusamráðingar vóru ÁÐRENN valið, so veljarin visti hvat hann fekk, um hann valdi hendan ella handan flokkin.
Áðrenn hetta fæst í lag, ber illa til at siga, at vit hava fólkaræði í Føroyum. Tí hóast veljarin velur ein flokk ella ein persón, so velur hann hvørki nakra samgongu, nakran løgmann ella nakran politikk.
Veljarin er næstan skeklaður burturúr okkara politisku skipan.
”Fyrimunurin”
Men veljarin sjálvur kann einki gera við hetta. Tað eru leiðslurnar í flokkunum sum mugu taka trupulleikan í álvara.
Hví gera tær so ikki tað?
Orsøkin er, at tað er lættari at føra valstríð, so leingi politiska skipanin livir sítt egna lív, leys av fólksins vilja.
Vilt tú veljast sum nú er, skal tú bara siga okkurt. Tað er líka mikið hvat. Einki forpliktar, tí tað fyrsta sum hendir, tá valið hevur verið, er, at "talvan verður vaskað rein".
Aðrastaðni kann veljarin sammeta tey lyfti, hann "keypti" við síni atkvøðu, við tann politikk, sum hann fekk. Tað kann føroyski veljarin ikki, tí hann fær aldrin nakra realistiska ætlan at taka støðu til. Bara 1000 lyftir uttan samskipan av nøkrum slag. Øll siga bara okkurt.
Um flokkar høvdu funnið saman áðrenn val, hevði tað ikki verið so lætt. Um til dømis Fólkaflokkurin undan síðsta vali hevði forlovað seg við Sambandsflokkinum, hevði hann mist atkvøður frá loysingarsinnaðum veljarum.
Í staðin kom forlovilsið í lag eftir valið - altso eftir, at loysingaratkvøðurnar vóru komnar til høldar. Soleiðis vann Fólkaflokkurin valið - men nógvir veljarar blivu lumpaðir.
Tað er júst hetta, sum er "fyrimunurin" við verandi skipan: Tað ber til at fáa atkvøður frá veljarum, sum ikki taka undir við politikkinum, og sum høvdu stemmað øðrvísi, um teir kendu sannleikan áðrenn valið.
Men hesin "fyrimunur" hjá floksleiðslunum er ein stórur vansi hjá veljarunum - og samfelagnum øllum.
Aksel tók fyrsta stigið
Tí var tað eitt týdningarmikið stig, tá Aksel Johannesen boðaði frá, at hann ikki fer í samgongu við Fólkaflokkin.
So veit veljarin tað: Ein atkvøða til Javnaðarflokkin er IKKI samstundis ein atkvøða til Fólkaflokkin. Linjurnar eru greiðari.
Høvdu aðrir floksleiðarar eisini tikið fyrsta stigið til at rudda upp, høvdu vit skjótt fingið eitt nógv greiðari politiskt landslag, og veljarin hevði fingið eina hylling á, hvat hann fekk fyri sína atkvøðu.
Høvdu allir flokkar – sum eina byrjan – bara kunna nevnt ein flokk, sum teir ikki fóru at samstarva við, høvdu fólk valt á nógv betri upplýstum grundarlag.
Men eingin hevur torað, tíverri. Óttin fyri at missa atkvøður er sterkari enn ábyrgdin fyri folkaræðinum.
Loysing ella kaos
Tá Jóannes Eidesgaard herfyri mælti til at skipa ein vinstrablokk sum fór saman til val – og harvið trýsti samgonguna saman í ein høgrablokk – bleiv aftur kjak um hetta.
"Jóannes royndi ikki sjálvur at skipa blokkar", bleiv sagt aftur og aftur. Hvør skal siga: Tað sum hann sigur er rætt - men hann var líka ringur sum vit. Sum um tað tekur ábyrgdina frá teimum, sum nú sita...
Hóast hann er uttanfyri tingið í løtuni, er Tórbjørn Jacobsen ein tungvektari í Tjóðveldinum. Og hann avvísir blankt øllum tosi um blokkar.
Tobbi svaraði í Sosialinum Jóannesi soleiðis: ”Hesin dialektikkurin, har áhaldandi trýstið frá progressiva vinstravonginum á øllum mótum hevur trýst systemið til at virka fyri betri korum hjá lægru stættunum, er mesta orsøkin til vælferðarsamfeløgini á okkara leiðum. (...) Tí kundi royndin eisini verið skilagóð í Føroyum, men til tað eru alt ov nógvar barrierur í kringumstøðunum í løtuni. Paternala støðan hjá danska statinum í oyggjunum er fremsta forðingin. Tað er gordiski knúturin, sum má loysast fyrst av øllum.”
Hvør skal siga: Fyrst loysing – síðani politikk!
Tað er syndarligt, at Tjóðveldi vil parkera politisku uppruddingina við hesi undanførslu. Tí er viljin til staðar, ber væl til at føra politikk sum er. Løgtingið hevur tær heimildir, sum krevjast.
Tobbi minnir ikki sørt um víðgongdu kommunistarnar, sum í síni tíð ikki vildu reformera kapitalistisk samfeløg, tí teir heldur vildu slóða fyri sosialismuni. Tað skuldi prógvast, at kapitalisman ikki kundi fáast at fungera øllum til frama.
Undanførsla hjá Hoydal
Eisini Høgni Hoydal avvísir í samrøðu við Dimmalætting at skipa ein blokk. Men samstundis sigur hann, at ”tú skalt kunna krevja av øllum flokkum, at teir standa við tað, teir fara til val uppá”.
Men hetta ber ikki til. Øll kunnu ikki standa við tað, tey lova, tá samgonga skal gerast millum flokkar, har annar hevur lovað í eyst og hin í vest.
Fyri at sleppa undan at siga hvønn hann vil samstarva við – ella hvønn hann ikki vil samstarva við – sigur Høgni, at ein minnilutastjórn hevði verið tað rætta. Men ein minnilutastjórn merkir altso ikki, at einki kompromis skal gerast. Tvørturímóti - tá skulu kompromis gerast við allar partar. Heldur ikki í slíkari stjórn hevði Tjóðveldi kunnað staðið við alt tað, sum flokkurin lovar.
Høgni hugsar ikki um hvat er best fyri landið, men hvussu hansara flokkur kann fáa sum mest av atkvøðum.
Vita ella gita...
Politiskar avgerðir krevja ein meiriluta. Og so leingi eingin flokkur fær meirilutan, krevur hetta samstarv og semjur.
Tann einasti spurningurin er, um veljarin skal sleppa at taka støðu til tær semjur, sum verða gjørdar – ella ikki.
Og boðini frá flokkunum eru, at tað skal veljarin ikki sleppa! Hann skal bara gita – ikki at vita.
Partapolitikkur telur meira enn fólkaræði.


text:
Ein av fylgilógunum, sum Kristina Háfoss, landsstýriskvinna við fíggjarmálum, í síðstu viku legði fyri tingið saman við løgtingsfíggjarlógini, var ein lógarbroyting viðvíkjandi meirvirðisgjaldi í sambandi við sølu av bilum.
Uppskotið er í tveimum. Annar parturin er at leingja frítøkuna fyri mvg á el- og vetnisbilum, so at skipanin verður galdandi fram til endan av 2020.
Hin parturin er meira umfatandi, og snýr seg um at tippa eitt hol í skipanini, sum merkir, at føroysku bilasølurnar verða stuðlaðar við eini upphædd svarandi til millum 15 og 20 millióni krónur árliga, stendur at lesa í viðmerkingunum til uppskotið.
Talan er um bilasølur, sum skráseta innfluttar bilar sum leigubilar, og seinni selja teir víðari. Landskassin fær ikki meirvirðisgjaldið fyri keypsvirðið tá hesir bilar verða seldir víðari.
Seinastu árini hevur talið av leigubilum í Føroyum verið í stórum vøkstri. Síðan 2012 eru 2.650 bilar komnir til landið, sum fyrst hava verið skrásettir sum leigubilar. Bara í 2017 vóru 494 bilar skrásettir sum leigubilar, hetta svarar til 16 prosent av øllum bilunum, ið vórðu innfluttir tað árið.
Tá myndugleikarnir fingu illgruna um, at ávís spekulasjón var í hesum, var í 2015 gjørd ein broyting í lógini, sum sigur, at bilarnir skuldu hava verið leigaðir út til minst 10 leigarar, áðrenn bilarnir kundu seljast víðari uttan at rinda meirvirðisgjald av keypsvirðinum, men bara av vinninginum hjá bilasøluni.
Skipanin elvdi til, at stóri vøksturin á talinum av innfluttum leigubilum støðgaði, hóast talið framvegis er høgt – í ár verður roknað við, at um 550 bilar verða skrásettir sum leigubilar.
Við nýggja uppskotinum, sum nú er lagt fyri løgtingið, verður skotið upp, at rindast skal fult meirvirðisgjald, um bilurin verður seldur víðari til ”endabrúkara” fyrsta árið. Síðani verður parturin lækkaður við einum tíggjundaparti fyri hvørt ár, sum gongur til bilurin verður seldur víðari.
Fíggjarmálaráðið væntar, at broytingin gevur landskassanum eina meirinntøku upp á 15 til 20 milliónir krónir, men roknar eisini við, at lógarbroytingin fer at broyta nýtsluvalið, og harvið verður inntøkan sanlíkt væl lægri.


text:
News skrivaði og legði eitt filmsklipp út fyri 14. døgum síðani, har vit setti umsitingina hjá Klaksvíkar Kommunu ella Jógvan Skorheim nakrar spurningar viðvíkjandi Biskupstorgið, men hava einki svar fingið enn, men Jógvan Skorheim svaraði tann 22. juli sera ullint til Kringvarp Føroya, hoyr svarið her:
“Innflyting og avtalur eru á gáttini”
Hann svaraði als ikki uppá, hvat Biskupstorgið kostaði? um játtanin helt?, um Biskupstorgið kostaði meira ella minni enn avsett varð? Hvat tað fer at kosta, at leiga í Biskupstorginum? og hvat tað kostar handlum, at leiga seg inn í niðastu hæddina? og nær leigarnir sleppa inn.
Til høgru er filmsklipp, har undirritaði spyr enn einaferð um hesar spurningar, vónandi fáa vit svar skjótast gjørligt og minst til, at tit vunnið seinasta val, við at siga, at nú skuldi opinleikin setast í hásætið í Klaksvíkar Kommunu.
Símun á Høvdanum


text:
Vísindafólk uppdaga vakstrarhúsgass
Hvussu veðurlagið er broytt síðan 1880ini, er ofta dokumenterað í bókum og filmi. Hvussu veðurlagið fer at broytast næstu ættarliðini, hava vísindafólk nøkur boð uppá. Hesi boð byggja á og eru grundaðar á allar mátingarnar og allar kanningarnar. Mong viðurskifti eru, sum kanska gera tað eitt sindur fløkt at fylgja við hesum kjaki. Vit fara aftur um nøkur av hesum viðurskiftum og fara at royna at greiða frá. Hesaferð er tað um, tá ið vísindafólk uppdagaðu vakstarhúsgass.
Tað var í 1824, at franski stødd- og alisfrøðingurin Joseph Fourier (1768 – 1830) setti fram ástøðið, hvussu sólarljósið hitar lufthavið, og hvussu partur av orkuni kann forðast at at fara út aftur í rúmdina – á henda hátt kundi hitin á jørðini økjast, og veðurlagið broytast, segði hann.
Vísindafólk fóru eftir hetta at gera royndir fyri at kanna hesi viðurskifti. Tann fyrsta at leggja fram ítøkilig úrslit, var ein amerikonsk kvinna, Eunice Foote (1819 – 1888). Hon hevði gjørt royndir og hevði funnið útav, hvussu orkan í sólarljósinum var betur goymd í luftini, tá ið meiri var av CO2 (koltvísúrni) og vætu í luftini.
Hon segði, at "orkan frá sólarljósinum goymist best í luftini saman við CO2" og at "…var alt lufthavið bert samansett av CO2, so hevði hitin vaksi alla tíðina".
Nøkur ár seinni, tað var í 1859, hevði ein íri, John Tyndall (1820 – 1893), gjørt eitt tól at máta, hvussu ymisk sløg av gassi goymdu hitan frá sólarljósinum. Hann skrivaði nøkur ár seinni um, hvussu stórur munurin var. Nitrogen (N) og súrevni oxygen (O) goymdu als ikki hita, men vatndampur og CO2 goymdu ógvuliga væl hita.
Hann gjørdi sær nakrar tankar um, at broytingar av innihaldinum í lufthavinum av CO2 og vatndampi "…helst hava gjørt allar broytingar í veðurlagnum á jørðini". Eisini var hann vísur í, at stórbýir kundu ávirka veðurlagið rundan um seg (heat island).
Tá ið komið var fram til aldarskiftið 1899/1900 vóru onnur vísindafólk farin at gera mátingar av, hvussu veðurlagið var broytt av vaksandi CO2 í lufthavinum – serliga orsakað av nógvari nýtslu av koli. At byrja við vóru vísindafólkini ikki ovfarin av útrokningunum, men sum tíðin gekk, gjørdust tey stúrin.


text:
Løgmaður: Vit fara at halda avtaluna við Sjálvstýri
Tær 15 mió. kr. eru í spæl, vit skulu seta okkum niður við Sjálvstýri og finna útav hvat peningurin skal brúkast til, sigur Løgmaður m.a. í drúgvari samrøðu við Norðlýsið
Fíggjarlógaruppskotið fyri 2019 er til 1. viðgerð í dag og í morgin. Vit fingu eitt prát við Løgmann um fíggjarlógina, har nomið varð serliga við orrustina um tær 15. mió. kr. til Klaksvíkar Sjúkrahús, sum Sjálvstýri og samgongan samdust um í fjør.
Sí samrøðuna við Løgmann niðanfyri.
Løgmaður um fíggjarlógina from Norðlýsið on Vimeo.


text:
Nú ber til at ferðast - fá hópin av SAS EuroBonus stigum hjá Elding
Droymir tú um eina sólferiu í Florida, ein romantiskan túr til París ella eina fótbóltsferð til London? Elding hjálpir tær væl á veg! Vit hava alt, ið tørvar til ferðina. Hvat við einari nýggjari vaskimaskinu? Ella einum nýggjum komfýri? Ikki júst tað rætta ferðagóðsið at taka við, men keypir tú útvaldar vørur í Elding í juni mánað 2018, fært tú hópin av SAS EuroBonus stigum við í keypinum, sum tú kanst nýta til tína næstu ferð. Hvat bíðar tú eftir? Kom við, og finn røttu vøruna at ferðast fyri, ímillum mongu avbera góðu tilboðini í Elding hendan mánaðin.
Elding og SAS taka teg við til góð ferðamál
Hvussu fái eg SAS EuroBonus stig í Elding?
Í samstarvi við SAS EuroBonus, bjóðar Elding nú EuroBonus stig tá útvaldar vørur verða keyptar í Elding í juni mánað 2018. Vit hava hópin av nýggjum og spennandi vørum, ið vilja flyta teg nærri tíni dreymaferð.
Tað einasta tær nýtist at gera fyri at fáa SAS EuroBonus stig, er at geva okkum títt persónliga EuroBonus limanummar tá tú keypir í Elding Tórshavn, Klaksvík og Elding Online. EuroBonus stigini eru bert galdandi fyri tær vørur, har lýst er við stigum við EuroBonus.
Vit gera vart við, at tú mást verða fyltur 18 ár fyri at fáa EuroBonus kort. Ert tú undir 18 ár, er gjørligt at fáa EuroBonus kort, um tú fært góðkenning frá verja. Tá ber eisini til at samla EuroBonus stig við at keypa útvaldar vørur í Elding.
Gevið gætur, at EuroBonus stigini verða skrásett á kontu tíni hjá SAS EuroBonus 10 dagar eftir at keypið er avgreitt, tá vit bjóða øllum kundum umbýtingarrætt í 7 dagar.
Um tú velur at koma aftur við einari vøru við EuroBonus stigum, verða stigini sjálvvirkandi drigin frá á tínum EuroBonus korti. Tað er ikki gjørligt at býta stigini um til reiðan pening, ei heldur at draga frá sum avsláttur.
Um tú ynskir limaskap í SAS EuroBonus ber til at lesa meira um hetta á heimasíðuni hjá SAS. https://www.sas.dk/eurobonus/


text:
Ja, so hendi tað, sum ikki mátti henda, ein meiriluta stjórn er skipa, meðan tað eru ymsir minnilutar, sum mynda politikkin.
At tað ber til at avtalað, at gera so stórar og kollveltandi broytingar av okkara skattaskipan, har sjálvt grundarlagið undir skipanini og okkara norðurlendsku vælferðarsamfeløgum verður niðurgjørd. Vísir ikki virðing fyri fólkaræðinum í landinum.
Ein flat skatta skipan er ein ósamhaldsføst skipan. Og tað er púra vist bara ein partur av Føroya fólki, sum ynskir sær slíka skipan. Nøkur eru sum ikki vita at tað er ringt fyri tey, nøkur sum halda seg fáa vinning – men hetta er bert løtu vinningur. (Samstundis sum tað hevur eina keðiliga ávirkan á útbúgvingarstøði osfr. – so er tað heldur ikki gott fyri vinnuna, alt ávirkar hvørt annað.)
Onkur svarar aftur við at “vinnan má hava tað gott fyri at fólki kann hava tað gott”, um flat skatturin veruliga ávirkar vinnuna, loyvi eg mær at ivast í – haldi nú at tey flestu arbeiða tað tey “sleppa” ella kunnu. Nakað annað er at setningurin eigur at vera “Har fólki trívist hevur vinnan tað gott og vinnur”.
Samgonguskjalið hevur so nógv, sum átti at verið viðmerkt og átala, ein undrast at tað skulu eitast fyri at hava verið vaksin fullfør fólk, sum hava sett tað saman. Er hetta veruliga besta úrslitið politisku topparnir í Føroyum megna at koma við? Flóvisligt!
Her er ikki talan um breiðar semjur – semjur sum flest taka undir við, men heldur um rossahandlar við hugsjónum. Hugsjónir, sum allar helst eru innantómir fyri fólkini, sum eru vald at umboða flokkarnar.
Jógvan Philbrow


text: Sigrun Gunnarsdóttir og Hansina Iversen lata báðar upp hvør sína framsýning í dag, fríggjadagin 26.januar. Framsýningin hjá Hansinu letur upp í Steinprenti klokkan 15 og tann hjá Sigrun letur upp í Listasavninum klokkan 16. Sum myndirnar omanfyri indikera, er ein ávísur munur millum tær báðar listakvinnurnar av Eiði og úr Havn, sum arbeiða við heilt hvør sínum stíli. Myndirnar hjá Sigrun eru figurativar, naivar og symbolskar við surreellum staklutum, meðan Hansina enn sum áður arbeiðir nonfigurativt við skapum, hvørs litir og relatiónir støðugt umskiftast á bylgjandi myndaflatanum. Men hóast munir eru á hesum báðum, er eisini eyðsýndur líkskapur m.a. í teirri sannroynd, at báðar listakvinnurnar hava ment ein stíl, ið er sera egin og eyðkendur. Báðar eru somuleiðis akademiútbúnar, Sigrun Gunnarsdóttir á Kunst-akademinum í Keypmannahavn í 1980 og Hansina Iversen á Kunstakademinum í Helsinki í 1997.


text:
Cecilia Eysturdal úr Ægir betraði um sítt met í 800 frí, frá 9:22.94 í Vági í februar, til 9:21.96 í Klaksvík í morgun. Magnus Jákupsson úr HS betraði um sítt met í 200 blandað, frá 2:14.16 í Klaksvík í mars, til 2:12.12 í Klaksvík í dag. Turið S. Christiansen úr Ægir setti tvey met í einum, tá ið hon í 200 bringu svam teir fyrstu 100 metrarnar uppá 1:16.81, har metið hjá henni frá kapping í Havn í desember var 1:17.17, og síðani allan teinin uppá 2:41.11, har metið hjá henni frá kapping í Havn í februar var 2:41.42. Og Ægir-dreingirnir Sigmund Mørkøre, Heðin L. Olsen, Alvi Hjelm og Hjørtur á Fløtti settu í 4×100 frí nýtt juniormet við tíðini 3:58.18, har kravtíð til at seta met var 3:59.96.
Til nú eru altso 8 juniormet sett á MU 2010, av svimjarum sum enn ikki hava rokkið veruligan junioraldur. 7 av teimum eru sett av vertunum í Klaksvík, og tað síðsta av Magnusi úr Havn.


text:
Eik lækkar meting sína fyri 2008 við 35 mió. kr. til 300 mió. kr.24-10-2008
Inntøkurnar hjá Eik eru øktar við einum fjórðingi, og grundleggjandi bankaraksturin er góður. Heimsfevnandi fíggjarkreppan dregur tó hinvegin, og útlitini fyri 2008 eru 35 mió. kr. lakari enn áður mett. Gjaldførið er gott, og bankin stendur sterkur
Broytt kursumrokning fyri gjaldskort brúkt í Íslandi20-10-2008
Orsakað av gjaldoyrakreppuni í Íslandi kann støði ikki longur takast í kursinum hjá danska Nationalbankanum, tá rindað verður við gjaldskorti í Íslandi
Eik steðgar Market Making á íslendska virðisbræva-marknaðinum20-10-2008
Óvissan á íslendska marknaðinum ber í sær, at príssetanin av Eik partabrævinum á OMX í Íslandi er fyribils steðgað. Príssetanin á danska marknaðinum heldur fram sum vant
Lætt at keypa Føroyskar Søgur19-10-2008
Heili 22 handlar selja Føroyskar Søgur, og nýggja filmsfløgan fæst eisini til keyps beinleiðis á internetinum
Landsstýrið varðveitir góða skuldarrating frá Moody's15-10-2008
Moody’s Investor Service hevur júst endurtikið skuldarratingina hjá Landsstýrinum. Metingin er framvegis Aa2 við støðugum útliti


text:
Árni Gregersen, ting.fo 29.07.2018 (14:15)
Fyrisitingin til Runavíkar
Eitt skjaldramerki hjá hesi samgonguni hevur verið samhaldsfesti.
Tað segði løgmaður í ólavsøkurøðu síni í dag.
Hann segði, at samhaldsfesti skal vera millum inntøkubólkar, ættarlið og ymsu økini í landinum.
- Tí byggja og menna vit húsarhaldsskúla í Klaksvík, miðnám á Kambsdali og nýggja útbúgving í list, sum partvíst verður í Sandoynni. Tí er ætlanin, at Strandferðslan fær avloysaraskip næsta summar. Og tí flyta vit fyrisitingina hjá Vága- og Norðoyartunlinum til Runavíkar á nýggjárinum.
Løgmaður vísti á, at onki knýtir samfelagið so væl saman, sum samferðslukervið.
Tað er slitið og nýíløgur skulu gerast. Tørvur er á fleiri nýggjum tunnlum.
- Tað má tó ikki vera soleiðis, at um vit ikki fáa fyrst, so skal eingin hava. Allir skulu gerast. Fyrst Hvalbiartunnilin, síðani tunlarnir norður um Fjall og síðani hinir. Hetta skal tó gerast við skili, og vit kunnu ikki gera allar í senn. Eysturoyartunnilin og Sandoyartunnilin fara at skapa møguleikar og styrkja bondini millum oyggjarnar og ymsu økini. Tað verður skjótt at koyra úr Húsavík til Haraldsunds, segði Aksel V. Johannesen.
Løgmaður nevndi serligu viðurskiftini hjá Suðuroynni.
Hann segði, at tey gera, at serlig tiltøk mugu setast í verk og nevndi serligu ásetingnar í alilógini um aling í Suðuroynni.
Niðanfyri eru nakrar myndir frá skrúðgonguni og sangløtuni undir Løgtingshúsinum í dag
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skeiðið verður hildið av EUC Nordvest í Danmark, á Hotel Tórshavn mánadagin 19. og týsdagin 20. november. Kostnaðurin er 3.995 kr. Tó fáa limir Føroya Arbeiðsgevarafelag og undirfeløgum tess skeiðið fyri 3.295 kr. Pláss er fyri 22 luttakarum.
Melda til á industry@industry.fo við at upplýsa á skeiðsluttakara:
Navn
Føðingardag
Teldupost
Fyritøku
Er skeiðsluttakari limur í Føroya Handverkarafelag ella Landsfelag Handverkaranna og í starvi hjá limi í Føroya Handverksmeistarafelag, hevur skeiðsluttakarin rætt til stuðul úr Eftirútbúgvingargrunninum Vitan.


text:
Øll hava rætt til góð barnaár
Nú er tað her! Lagið, ið vit hoyrdu í Løkshøll 12. mai, kemur nú út á føroyskum.
Góðu tit, gerið tykkum tann beina og hyggið eftir hesum, og leggið tykkum boðskapin í geyma.
“HEY” er norskt lag, sum vit hava týtt og tikið upp her heima og síðan brúkt uppruna filmin úr Noreg.
Ein hjartans tøkk til øll tykkum sum hava hjálpt til so ella so. Takk fyri stóra vælvild úr Noreg.
Ein serlig tøkk til tykkum sum hava lagt so nógva orku í hetta seinastu tíðina:
Maria á Lakjuni
Jens Marni Hansen
Hans Poulsen
Villiam Joensen
Ásbjørn Berthelsen
”HEY”
Orð og lag: Ravi https://www.ravi.no/
Føroyskað: Ásbjørn Berthelsen
Sjónband: NRK super https://nrksuper.no/ og Tonje Voreland
Klipt føroysku sjónbandaútgávuna: Villiam Joensen
Sangur: Jens Marni Hansen og Maria á Lakjuni
Lagt tónleikin til rættis og upptikið: Hans Poulsen / IntroVers Studio
Samskipari: Blái Krossur Føroya
Tags:


text:
Enn eitt lagasavn eftir Marianne Clausen er komið. Almenn framløga í Norðurlandahúsinum fríggjadagin 24. august 2012, kl. 19.30.
Í bókini eru øll tey føroysku skjaldur, sum til hevur borið at fingið fatur á. Nógv av hesum eru síðan 1902 sungin inn á fonograf og bond, og burtur úr hesum tilfari hevur Marianne valt 331 løg, sum hon hevur skrivað í nótum.
Við hesum verki hevur Marianne Clausen givið Føroya fólki eitt savn av skjaldrum, sum einki annað Norðurland kann bjóða síni tjóð. Tey søvn, sum eru aðrastaðni, fevna bert um partar av tilfeinginum, men her er alt komið við.
Á framløguni fara Wilhelmina Larsen og Kári Sverrisson at syngja skjaldur.
Bæði eru tey kend sum fremstu varðveitarar av hesum okkara forna mentanararvi.
Henda bók er tann fjórða í røðini, sum Marianne Clausen hevur lagt úr hondum við løgum, sum føroyingar í øldir hava brúkt í gleði og sorg.
Fyrsta bókin við kvæðaløgum kom í 2003. Síðan kom bókin við Kingoløgum og henni á baki bókin við løgunum, sum vit hava brúkt til danskar vísur. Við hesi útgávu av Skjaldrum, rímum og ramsum er hetta verk lokið. Tey, sum áhuga hava fyri føroysku løgunum, hava nú fingið eitt mið, sum tey kunnu troyta so leingi fólk liva í hesum landi.
Eins og í øllum hinum trimum bókunum er eisini her eitt yvirlit yvir upptøkufólk, eins og eitt yvirlit yvir tey, sum sungið hava, eru komin við í bókina við myndum. Av tí at hetta er tann síðsta bókin, er eisini gjørt eitt heildaryvirlit yvir øll tey, sum hava lagt rødd til í øllum fýra bókunum og tær broytingar, sum eru hendar síðan 2003, eru tí komnar við.
Eisini henda bókin hevur ein fródligan inngang, og til tess at útlendingar skulu fáa at vita hvussu ótrúligt bragd føroyingar hava gjørt við at varðveita fornu løgini, er føroyski teksturin týddur til enskt eins og í hinum trimum bókunum.
Bókin er 257 síður, og er innbundin. Hon hevur huldisliga kápumynd eftir Trónd Patursson. Útgevari er forlagið Stiðin.
Tiltakið er alment


text:
Frá í dag 18. mai 2018 og restina av mai mánaði verður myndaframsýning í Miðlatúni í Vági.
Helle Sthener, sum er danskur sjúkrarøktarfrøðingur og frítíðarfotografur sýnir fram nakrar av mongu myndunum, hon hevur tikið meðan hon hevur starvast í farloyvisstarvið á Hamragarðið í Vági. Høvið verður at hitta hana og møguliga seta henni spurningar leygardagin 19. mai kl. 12 – 14.
Við hesari framsýning ynskir Helle at geva okkum fastbúgvandi og øðrum áhugaðum okkurt afturfyri tað gestablíðni og vælvild, hon merkir her.
Um seg sjálva sigur Helle, at hon næstan av tilvild kom til Føroyar at arbeiða sum sjúkrarøktarfrøðingur, men at tað hevur givið henni ómetaliga nógv, millum annað endurvann hon hugin at taka myndir. Magiska náttúran, vinarlig fólk, góðar umstøður at búga, góðir starvsfelagar og umhvørvið sum heild góðu henni íblástur til myndatøkuna.
Framsýningin er ókeypis, øll eru hjartaliga vælkomin.